text:
Milih GUBERNUR JAWA BARAT: narekah ngeunteung , malahmandar ngaraih untung
Ku Ucu saepurridwan (Pituin warga Jawa Barat)
Dina sasih Februari 2013 anu bakal sumping , masyarakat Jawa Barat baris ngarandapan hiji prosesi hajat nu kawilang rongkah
, tegesna milih gubernur kanggo periode 2013-2018. Dupi Waragad anudisayogikeun
kanggo nyeleksi anu parebut menuju gedung sate pikeun jadi Jabar 1 jeung Jabar 2, estu lain saeutik : 700 milyar.
Saumpama dibagikeun ka 35 juta
rahayat Jawa barat maka bakal kabagean artos masing-masing Rp 20.000,- sami jeung buruhan ngabedug
di sawah atawa kokored
di kebon sapoe jeput
. Keur kelas ewe-randa
mah eta teh jumlah anu kawilang lumayan. Cukup jang dahar tilu kalieun.
Pribados bade nataan hiji-hiji kontestan gubernur disartaan ku komentar jeung analisis pribados anubasajan pisan, namung teu aya lepatna urang berpendapat di alam demokrasi ieu. Kalima calon eta teh nyaeta (i):
1.Dikdik – Toyib (independen)
Dikdik mangrupakeun Hiji polisi mantan Kapolda Sumatera Selatan, anjeunna ngaluluguan paguyuban Tarekat Syattariah (anu disebarkeun ku Syeikh Abdul Muhyi Pamijahan, wafat 1730 M). Ieu pasangan teh memang kirang familiar dina cepil urang. Asana Pa Dikdik majeng via independen leuwih condong kana penanaman budaya demokratis jeung pesan moral pikeun partey-partey nu aya, sugan jadi hiji koreksi jeung shock therapy ngarah partey nu aya teu narsis teuing jeung daek ngomean laku.
2.Yusuf Macan Effendi (Dede yusuf)-Lex laksmana (Diusung ku Demokrat)
Dede tos majeng 5 taun nyarengan ahmad heryawan. Mun Pa Ahmad raket jeung agamawan, Dede mabet kana jalur sejen nyaketan budayawan, seniman, jeung aktif di kepramukaan. Lex laksmana mangpuluh-puluh taun tetep-renggenek di gedung sate, janten kahirupan birokrasi provinsi geus ngadarah daging dina jiwa raga anjeuna. Pa dede gaduh modal besar segi popularitas mengingat lami malang-melintang janten bintang film, bintang iklan sareng mandu kuis saumpamana wae pami saderek teu lali: Kuis Tak-tik-boom. Problemna segi elektabilitas (peluang keterpilihan) pihak calon wakil moal pati nyumbang suara signifikan sabab kurang dikenal ku khalayak, oge pemberangkatanna ti internal partey anu sami. Perlu dicatet Pa Dede tadina PAN, waktos nyarengan Ahmad Heryawan kapan Dede Teh Ti partey biru berlambang matahari , mun nu deleka mah bakal nyebat anjeunna kutu loncat, kena-kena demokrat keur nanjung ngadon pindah kongsi. Salajengna kondisi riil ayeuna masyarakat kapan nuju rada senewen ka Demokrat , ku pemberitaan anu santer ngeunaan korupsi kader-kaderna terutama Nazarudin jeung Angelina, katambih proyek Hambalanganu beuki ditalungtik.
3.Ahmad Heryawan – Dedi Mizwar (PKS, PBB, PPP)
Kemungkinan bakal nembak konsumen kalangan Islam modernis jeung kalangan terdidik penduduk perkotaan. Dina pamilukada 2008 basis ahmad Heryawan di Bogor-Depok-Bekasi, ditunjang ku popularitas Dede Yusuf. Ayeuna dicobian diranjingkeun sareng Dedi Mizwar. Kesan pertama lamun urang nitenan pasangan ieu nyaaeta pada-pada islami. Heryawan sanes NU, sanes muhamadiyah, atawa Persis, anjeuna ketua PUI (Persatuan Umat islam) . Mung anu sok digemborkeun anjeuna atasnama PKS bae mengingat PUI teu patos tohaga. Dedi Mizwar mibanda citra agamis tina film jeung sinetron anu diperankeun ku manehna utamana wae Kiamat sudah dekat, Lorong waktu, jeungKetika Cinta bertasbih. Dedi mindeng merankeun ustad. Eta peran na film nyulusup kana sanubari jeung alam bawah sadar pemirsa, sehingga nalika ningali sosok Dedi Mizwar urang bakal boga kesan agamis, soleh, alim jeung sajabana. Sahenteuna pa Heryawan geus lima tahun ngajabat tangtu secara finansial boga bekel logistik anu cukup, sanaos dina survey anu dua sasih kapengker popularitas mantena eleh ku Dede bahkan kawon ku Rieke diah, rupina dicobaan dikatrol ku figur Dedi, susuganan hoki kawas 5 tahun nu katukang. Da pedah teu jauh teuing bareto wakilna Dede ayeuni Dedi, sugan we diparengkeun ku Gusti, kitu meureun gerentes batinna. Tantangan pasangan ieu nyaeta dina kaparigelan teknis pemerintahan. Da teu sakur jalma temen jeung berprilaku lurus tuluy sukses di pemerintahan, sabab aya kalana kudu tegas, jeung berani ngadobrak tradisi, kitu pangemut sawatara pengamat. Malah Dedi Mizwar mah kapan balaka pisan barang manehna digosipkeun dilamar ku pa Ahmad langsung seuri ngabarakatak, pajarkeun teh manehna can boga pangalaman marentah jeung ngagem kalungguhan di birokrasi, da memang kitu ayana.
4.Rieke Diah Pitaloka – Teten Masduki (PDIP)
Rieke jeung Teten tos pada terang kagolong Tokoh bersih, teu neko-neko. Prediksi pribados ieu pasangan basisna tangtos sesuai jeung jargon PDIP nyatana Wong Cilik, duanana aktifis, nu hiji aktifis hak perempuan nu hiji aktifis anti korupsi. Semangat anu diusungna nolad ka Jokowi. Malah baju kampanyena ge kotak-kotak persis jokowi-ahok.Namung bakal janten bumerang saumpamana Rieke-teten meleg-meleg ngajiplak tagline kampanye Jokowi, margi DKI sareng Jabar ngagaduhan karakteristik anu beda. Umpamana wae masalah agama jeung etnis/kesukuan di Jakarta teu patos berpengaruh, kapan di Jawa Barat mah eta teh esensial pisan. Tantangan na ieu dua jalmi teh sanes orang lapangan. Janten estuning teoritis, remenna ngritik, arang langki dikritik. Atuh bisa jadi manajerial jeung wewesen birokrasina ge rada hengker. Basis dukungan Rieke-teten tetep wilayah Pantura. Bakal face to face na jeung Pa Yance. Oge tong hilap duanana Asgar (asli garut),utamana Teten anu terah Limbangan (Garut Utara) jadi memang dewek batur buruk-buruk papan jati, urang Garut bakal rada euyeub di pasangan kotak-kotak ieu.
5.Irianto MS Syaifudin (Yance)-Tatang Farhanul hakim (GOLKAR)
Yance teh mantan bupati Indramayu, pituin kader golkar meles bahkan ketua DPW Golkar jabar. Salami ieu kapamingpinanna kaetang nyongcolang, Pa Tatang Bupati Tasikmalaya periode 2001-2011. Kamampuhan birokrasina tegep, namung anjeunna kirang konsisten. Buktosna anjeuna saba’da eleh ku Rahmat yasin (Bupati Bogor) dina parebutan ketua DPW PPP Jabar lajeng nyebrang ka PAN. Teras ayeuna sanajan PAN gaduh calon, pa Tatang tetep teundeung ludeung maju kalayan nyantel ka calon ti Golkar. Ieu pasangan tina sudut pandang kompetensi birokratis, sarta administrasi pemerintahan asana unggul, namung sesah menyat dina perolehan suara. Mengingat duanana eks pejabat tingkat kabupaten,popularitasna saukur di wilayah sekitar kabupaten aranjeuna. Sementara pasangan sejen ngaranggo Artis anu tos dikenal ku masyarakat teu kudu hese beleke masangan spanduk jeung masang iklan. Yance-Tatang bakal rada mopo dina upaya nembus area Jabar bagian barat, semet bandung ka kulon. Priangan timur katut pantura mah asana bakal rada kacangking.
Kitu rupina gambaran kontestan sareng analisis pribadi sim kuring, namung problemna masyarakat Jawa Barat sesah diprediksi margi jumlahna seueur , lajeng platform partey tos teu puguh. Mun baheula mana Masyumi mana PNI, mana NU, Mana PKI, ideologina kapan puguh ngajalur ayeuna mah tetela geus pasalia hese dibedakeun. Bisa dibasakeun geus euweuh ekstrim kiri atawa ekstrem kanan, kabeh ngakuna moderat (siger tengah). Tuluy tina aspek pamilih mayoritas awam, gampang karayu, bisa balik setir gara-gara nampa duit 20 rebu dina serangan pajar. Ceuk kolot tea mah halodo sataun lantis ku hujan sapoe, sanajan aya calon sejen geus boga hade jeung jasa, nya anu pas hari H mere udud jeung bekel ngabaso jang anak pamajikan eta pisan anu dipilih.
Aya tilu pamilon pamilihan Gubernur anu latar belakangna artis, nepikeun ka Harian the Jakarta Post mere judul: Film stars to battle in west java (bintang film adu tanding dina pilgub jawa barat). Ieu fenomena nyalonkeun artis teh dikritik ku para pengamat pajarkeun cenah partey nyokot carainstan, mumul cape jeung kedul berjuang. Memang betah pisan kari ngalobi bakal calon, dibeuli kalayan mahar anu layak, tuluy bisa makalangan atas nama partey anu bersangkutan. Sikap instan ieun kapan timbul tina mandegna pola kaderisasi jeung pencerdasan di jero (internal partey). Saumpama dina mengbal kapan Messi-Xavi-Iniesta bisa kompak jiga kitu sabab geus babarengan 20 tahun , teu sirikna barang borojol tina kakandungan langsung nampa didikan akademi Junior Barca. Taktik anu berlawanan dipilampah ku Roman Abramovich (pengusaha turunan Yahudi, nu mibanda Klub Chelsea) anu leuwih ngutamakeun jalan pintas meuli / transfer pamaen anu geus bersinar di klub seujeun. Pon kitu deui pelatih geus tujuh kali gentos salila manehna mingpin. Atuh payus pisan tulisan hiji pemerhati bola(ii) dina analisisna kapanan tepi ka nyebut binatang lapangan Chelsea. Nya pamaen jeung palatih Chelsea ku eta pangamat diselewengkeun tina bintang kana binatang. Da atuh disidik-sidik mah mirip binatang (sato), tanaga diperes, aspek kamanusaan na teu pati dihargai, nu penting berprestasi jeung lega hanca. Lebah dieu pisan industrialisasi jeung kapitalisasi sepakbola geus nyabut mengbal tina akar filosofi sport nyaeta lenger (kaulinan) jeung hiburan, jadi kalah-menang jeunguntung-rugi. Tah muga-muga wae hal anu negatif ti sepakbola ulah nular kana pamarentahan khususna di Jawa Barat. Tangtu teu dipiharep ku urang di mangsa anu rek kasorang Gubernur jeung wakil terpilih ngadon teu bisa ngabuktikeun kamampuhan sabab proses instan tea, runtag tengah jalan, atawana awet rajet teu bisa kompak.
Provinsi jawa Barat hiji provinsi terbesar di Indonesia, boga peran sentral salaku penyangga DKI. Hayu urang titenan data dan fakta nu dimuat harian The Jakarta post ngeunaan Provinsi Jawa Barat(iii):
Padumuk/ Populasi penduduk : 49.153.773
Hak pilih : 36.636.312
Luas wilayah : 34.817 KM2
Garis pantai : 755.8 KM
Jumlah kabupaten : 17(catetan: teu acan kalebet Kabupaten pangandaran)
Jumlah kota : 9
Jumlah Kacamatan : 598
Jumlah Desa : 5.708
Aya sawatara tantangan dina ngahaeutkeun pangwangunan di Jawa Barat, sahingga bisangajenggelek jadi kakuatan utama di Nusantara, sidik pisan yen jawa barat sanaos ageung potensi, lega wilayahna, jeung euyeub pendudukna tapi hanjakal jeung aneh geuning teu kaasup 10 besar provinsi termaju ti antawis 33 Provinsi di Indonesia (iv).
Sabab space dina ieu tulisan terbatas, Pribados moal patos ngagores pemerintahan, pendidikan, perdagangan, disamping memang rumaos sanes ahlina. Sim kuring bade mintonkeun dua isu utama wae, nyaeta: persatuan dan kesatuan , jeung Ekspoitasi Sumberdaya alam .sakapeung nu dua eta teh sok disapirakeun padahal kacida pentingna sabab menyangkut alam, katut pangeusina. Lebah mana rek maju ekonomi perdagangan jeung pendidikan lamun alam jeung pangeusina teu dimumule. Naon hartina beunghar sagala loba lamun mindeng bencana alam, kitu pamadegan sim kuring. Salajengna dina nganalisis fenomena ku sim kuring dikembalikeun kana aspek kaislaman , sabab akhir-akhir ieu pemerintahan di urang asa beuki hedonis (berorientasi kepuasan & kamewahan) sarta permisif (serba boleh), ngarasa betah jeung jongjon dina laku teu uni, beuki macaweuhna nu ngarumpak bagbagan agama jeung aspek moral tepi keun ka muncul istilah populer: KORUPSI BERJAMAAH.
Persatuan jeung Kesatuan
Problem utama suku sunda jeung masyarakat nu hirup kumbuh di Jawa barat nyaeta kurang persatuan jeung kesatuan. Saderek anu kuliah atanapi damel di luar daerah utamina di ibukota tangtos tiasa ngabentenkeun kumaha solidaritas urang Batak, Minang , jeung Jawa dibanding Sunda.Da atuh urang sunda mah pahare-hare jeung salembur teh. Saleuheung kitu, sawarehna mah silih tilas jeung silih rurud. Kohesifitas rasa persatuan urang sunda kacida hengkerna. Di lembur kacaritakeun aya dua tukang dagang lotek jeung gehu anu berkompetisi. Saleuheung mun kompetisi sehat da ieu mah pinuh ku intrik jeung sirik pidik. Bi ijah ngagogoreng bi Ijem pajarkeun Tukang lotek eta mah budug , bi ijem pon kitu deui sarua balik ngagogoreng ka Bi Ijah, ceuk bi Ijem: “ulah meuli lotek jeung gehu ka bi Ijah, sok Utah getih, TBC!!!” Cobi titenan urang Cina mah kapan beda, sauyunan silih-rojong. Umpamana urang ngamaksad meser beusi ka Naga chung Citapen . Kari-kari teu aya, koredas. Kapan dituduhan sina ngagaleuh ka toko sejen: “tuh pak haji cobian di indihiang aya Toko Jangkar mas caketeun SMA 2!”, Kituh saur si engko.
Budaya gotong royong khususna suku sunda oge sakumna penduduk jawa barat kudu ditingkatkeun. Konsep gotong royong ngan saukur dina pelajaran Pendidikan Moral Pancasila (PMP), anu beh dieunakeun robah jadi PPKN (pendidikan pancasilan dan kewarganegaraan), tuluy salin ngaran jadi PKN.ayeuna malah aya wacana pancasila na disupkeun deui, atuh tina PKN janten PPKN deui. geus ah , lieur mikiran gonta-ganti wae kurikulum jeung ngaran mata pelajaran.
Salajengna kapan di Jawa barat oge aya seke seler suku bangsa anu sejen, Perbedaan latar belakang etnis memang mindeng kasaksen jadi sumber pacengkadan. Umpamana wae dina sejarah islam terutama masa dinasti Abbasiyah nu Ibukotana harita di Baghdad boga sababraha potret konflik antar-bangsa. kapan sidik pisan aya kaijid (kateuresep) jeung kaceuceub ka bangsa Arab, sawangsulna etnis Arab ge ceuceub pisan ka non-arab, cindekna harita tumuwuh sikap ta’asshub(fanatisme anu berlebihan kana madzhab, etnis, jeung golongan). Hiji waktos panyair Ismail bin Yasar.ngumandangkeun sajak anu muji-muji raja-raja Persia, khalifah Hisyam bin abdul Malik anu notabeneetnis Arab anu harita ngadangukeun pembacaan sya’ir dumadakan murka, ambek taya bandingna. Tuluy eta penyair ku para pengawal disiksa, diterebkeun kana cai, masih mending nyawana salamet.(v)
Kasang tukang seke seler (latar belakang suku) anu variatif yakin jadi hiji tantangan kanggo pamingpinna. Sanaos etnis sunda mayoritas, tetela aya sababaraha wilayah anu didominasi ku suku Jawa, terutama sapaparat Pantura. Katambih di sub-urban penyangga DKI anu notabene loba suku Betawi. Masalah latar belakang etnik memang teu bisa dianggap remeh, Disintegrasi Yugoslavia jadisababraha nagara umapamana wae :Serbia, Montenegro, Bosnia, jeung kroasia kapan alesanna beda ageman ideologi, etnik, jeung cangkingan nilai-nilai spitritual agama.
Satuluyna kedah diwaspadai oge perkawis faktor Otonomi daerah (OTDA). Ngabalukarkeun Bupati jeung Walikota pak celegedeg ngawujud jadi raja-raja kecil dina karajaan besar. Lir ibarat lauk jaer, nyieun balong dina jero balong. Samalah bupati & walikota nu rada badung mah nalika dipanggil ku Gubernur teu ngawaro, pajarkeun “Kula ge sarua dipilih ku rakyat”, biasana nu kitu beda partey.Kiwari hawar-hawar aya desakan pikeun mekarna kabupaten Tasikmalaya Selatan jeung Cirebon anumerejel hayang jadi hiji provinsi anu mandiri. Dugi ka danget ieu konflik kabupateun jeung kota tasik sesa pemekaran tahun 2001 oge kapan acan rengse sapinuhna. Pacogregan anu disengketakeun tiantawisna lapangan Dadaha jeung alun-alun. Numutkeun analisis harian Kompas (vi) kapan pemekaran Tasik kaasup pemekaran anu gagal. Daerah induk nyatana Kabupaten hengker pisan da sumberdayana terutama industri loba kacokot ku Kota. Tah lebah dieu OTDA ge ternyata bisa jadi hiji ancaman disintegrasi, lunturna persatuan jeung kesatuan.
Eksploitasi Sumber Daya Alam (Isu Lingkungan)
4 minggon ka pengker pribados mapay laut kidul, tetela kerusakan alam sakitu mahabuna. Basisir laut kidul/ pantey selatan ciamis, Tasik , jeung garut yakin geus ruksak. Leuweungna ditebang, dibukbak, keusikna disedot jeung digali, loba torowongan jeung lomang sesa ngala keusik pasir besi. Nurutkeun sumber Kabar Priangan, cenah eta keusik pasir besi ti Tasik selatan teh dijual ka Cina. Di nagri Tirai bambu mah hargana jadi 1000 lipet tina harga jual masyarakat ka Pengusaha . Kadituna eta pasir besi janten bahan baku pelapis pesawat ruang angkasa sabab kualitasna anu hebring taya tanding. Tapi mun ditalungtik pemasukan ka kas kabupaten jeung provinsi estu teu sabanding jeung biaya perawatan dan pemeliharaan jalan. Cindekna besar pasak daripada tiang.
Lebah dieu pisan pamarentah daerah nyatana provinsi katut kabupaten kudu sadar yen ulah saukur ngudag pendapatan asli daerah (PAD), produktivitas, growth jeung naon rupa variable ekonomi , tapi kudu sadar yen tujuan pembangunan versi islam nyaeta rido Alloh, hiji kondisi anu ku Prof Naquib Al attas dibasakeun seja ngawujudkeun kamaslahatan ummat (rahayat).
Numutkeun penelitian Deni widhiatna aya fakta anu rada pikapaureun. Mantena nalungtik Pencemaran merkuri di sekitar tambang emas tradisional nu make pengolahanna make caraamalgamasi. Penelitian ieu teh diayakeun di wilayah kacamatan Cineam jeung Karang jaya (kidul ngetan ti Manon jaya) sentral penambangan emas di Tasikmalaya. Geuning Tina akibat proses dekomposisi ku bakteri, dina jero cai wahangan Teu tanggung tanggung eta merkuri anu kaangseu, jeung kadahar via media cai jeung udara mampuh ngaruntagkeun pertahanan sistem saraf otak.(vii)
Katambah kadaharan sapopoe masyarakat teu jauh tina pemanis sodium , paragi rasa gurih nganggo MSG (Vetsin) atuh beuki nongtoyod wae. Daharna jeung sambel tarasi anu hurangna make formalin, asinna pon kitu keneh make formalin, tuluy di vetsinan, sarengsena eta lajeng ngabaso, ngandungboraks. Atuh lagu Iwan fals :Umar bakri nyiptakeun generasi otak habibie teh beuki jauh wae ukur sawangan, da Umar Bakriena sibuk demonstrasi menta naek gaji, tuluy muridna kapan kurang gizi jeung faktor genetik teu menunjang.
Ruksakna lingkungan alam teh gara-gara program pembangunan anu teu terkendali jeung loba ngadobrak prinsip nu geus aya saumpamana wae Rencana Tata Ruang wilayah, oge rea pisan proses perizinan anu dimanipulasi wabil khusus ngeunaan AMDAL (Analisis Mengenai dampak Lingkungan) sakumaha diamantkeun ku UU lingkungan Hidup. Asas umum penyelenggaraan Negara oge perlu diregepkeun, kasaksen dina pasal 20 ayat 1 poin C UU pemerintah daerah (viii) eusina nyaeta asas kepentingan umum. Mun dihartian kalayan kacamata maqosid syar’iyah (tujuan-tujuan hukum syara) nyatana perlindungan kana kamanusaan jeung ayana maslahat manfaat teu nimbulkeun kamadaratan sok komo bencana kemanusiaan dina skala nu rohaka.
SOLUSI
Ceuk paningal pribados , yakin aspek persatuan jeung kesatuan mangrupa konci utama. Gubernur kudu bisa ngabina jeung ngamumule lembaga-lembaga pendidikan boh formal atawa non formal, margi yakin eta sadaya mangrupi potensi ageung dina raraga ngamajukeun roda pangwangunan. Perlu nanemkeun nilai-nilai positif ka anak didik ngeunaan persatuan. Lajeng secara struktural Korps PGRI nu baheula diselewengkeun jadi alat hiji partey, ayeuna kudu boga manfaat anu optimal jeung jadi mitra strategis eksekutif. Lamun para guru teu soson-soson ngajar , atuh kualitas SDM di masa nu bakal datang tangtuna bakal nguciwakeun. Salajengna segi potensi pendidikan non formal, tiantawisna wireh di Jawa Barat aya 3845 pasantren (ix) Geuning pasantren ge lain leutik-leutik potensi. Sok komo Patronase (kapatuhan ka komandan) di pasantren kuat pisan. Lamun kiaina selaku pengasuh teu kacekel atuh santri katut rebuan alumnina oge bakal balagideur jeung barontak, tangtuna bisa ngahambat pangwangunan anu daria. Memang taktik ngadeukeutan pasantren tos diberjalankeun ku para kandidat. Mung hanjakal sabot kampanye wungkul . dina mangsa ngajabat mah lur wae teu aya perhatian maksimal. Lir ibarat ngadorong mobil mogok, sarengsena mobil maju anu ngadorong ditinggalkeun, paling saukur ngucap nuhun ngadadah/gugupay,ceuk kolot tea mah nu asih dipulang tai.
Di sagedengeun eta ulah hilap ka para minoritas, aya babasan kabeureuyan mah tara ku tulang nu gede, angger we ku cucuk anu leutik tur ipis, lebah dieu payus pisan mun kalangan agama minoritas jeung penganut kapercayaan oge dirangkul. Na aya kitu panganut kapercayaan? Estu matak ngajenghok reuwas saur DR Anton dosen pribados dina mata kuliah Sosiologi lulusan Leiden, jeung ibu Inge, cenah anu ngagem aliran kapercayaan “sunda wiwitan” utamana di wewengkon kuningan jeung Bandung jumlahna kaetang rea nincek ratusan rebu. Ngan angger wae dibanding 49 juta padumuk jawa barat mah eta angka teh leutik.
Geubernur nu anyar kudu bisa ngarangkul sakumna kelompok boh pemangku adat, ulama, paguyuban guru, birokrasi, jeung pihak sejenna. Tiap daerah memang boga karakter anu beda umpamana di wilayah Tasik ajengan/ulama leuwih dihargaan tinimbang menak/birokrat. Sawangsulna wilayah Ciamis mah rereana di hiji kampung masyarakat teh leuwih madep jeung ajrih ka punduh jeung lurah tibatan ka ajengan anu ngimaman di tajug.
Bentuk kongkritna terutami nu berhubungan sareng tuntutan pemekaran, Gubernur nu anyar dipiharep kedah tiasa meper, ngupahan jeung ngarayu masyarakat anu hayang misahkeun diri.sapuk eta pemekaran teh karereanana teu efektif, ngan saukur ngalobaan gajiheun, nambahan waragad pagawe di Pemda. Tangtuna wae eta pangolo, jeung panyombo teh disartaan ku prakna mere sumbangan riil jeung pangwangunan, ulah saukur ilusi jeung harepan hampa.
Salajengna ngeunaan isu lingkungan (SDA):
Gubernur Jabar kudu boga visi anu jelas jeung terarah dina enggoning ngamumule kalestarian lingkungan alam. Gubernur boga peran sentral dina penyusunan UKL UPL oge AMDAL(x) supaya pelaku usaha teu sangeunahna nyieun lapangan usaha anu matak nimbulkeun pencemaran utamana kualitas air sungai jeung eksploitasi anu berpotensi nimbulkeun bencana abrasi sarta erosi. Mangga wae titenan antara 5 pasangan calon ieu naha papada mibanda program anu eces jentre masalah lingkungan, atawa ukur pupulasan, sok komo ari teu dimuat-muat acan mah isu lingkunganna.tangtuna urang miharep ulah dugi ka kaendahan walungan citarum jeung cikapundunganu diwawaas jeung dihaleuangkeun ku mang koko, nining meida jst, ayeuna tinggal kenangan, da geus salin rupa pinuh ku limbah rumah tangga jeung limbah pabrik tekstil.
Lamun kitu, karakterisik pamingpin siga kumaha atuh anu bisa ngawujudkeun eta kondisi anu ideal di Jawa barat ?
Asana teu salah mung kembali kana konsep agami, terutami agama Islam, da Jawa barat teh memang secara prosentase pangonjoyna. Para ulama berdasar kana kalam ilahi jeung dawuhan Rosul, parantos ngadamel formula ngeunaan konsep pamingpin ideal nyaeta dina opat sifat anu wajib di hakna para Rasul:
Wawajibun fi haqqihimul amanah# wasidquhum wadlif lahul fathoonah.
Wamitslu dzaa tabliiguhum lima atauw #wayastahiilu dlidduhaa kama rowauw
Wajib dihakna para rosul amanah #jeung sidikna pek sipatan patonah
Sifat tablig wajib oge anjeun nyaho #mustahil lalawanana kade poho.(xi)
Sidiq: salah sahiji syarat ditarimana amal nyaeta sidqul qosdi, bener niat, boga motivasi anu hade lillahi ta’ala. Marga lantaran Muncul na hiji calon estu dorongan anu tanpa pamrih ti konstituen, lainnyogrog-nyogrog karep jeung boga motif anu teu hade. Keur dina mangsa pencalonan bisa ditingali tina rekam jejakna, kumaha manuver-manuver anu geus dijalankeun. Sidiq oge nyangkut kajujuran dina laporan kekayaan, asal-usul rundayan kulawarga kudu puguh saha bapana , saha indungna jrrd. Oge riwayat pendidikan ulah nepikeun ka make ijazah palsu.
Amanah: nyaeta wafa’ul ahdi, minuhan sanes kanten jangji wabil khusus salila kampanye, ngabogaan integritas, ngajauhan sagala rupi conflict of interest anu ngalibatkeun dirina katut kulawarga. Pamingpin anu amanah salawasna mentingkeun pamaksudan balarea lain pamaksudan jeung kapentingan pribadi.ulah dugikeun ka jangka panjang jeung jangka pendek eleh ku jang ka dapur.
Tabligh: pamingpin ulah sieun nepikeun anu haqq, nyebred anu bathil, kudu ngabiasakeuntumamprak, akuntabel, siap iraha wae datang nu marios ti KPK jeung lembaga sejen. Tuluy manehna ngaluluguan kana bebeneran, amar ma’rup nahyi munkar, ngokojoan efisiensi dina pamarentahan jeung ngadukung sapinuhna kana law enforcement(penegakan hukum).
Fathonah (boga inteligensi anu luhur, latar belakang akademik anu nyongcolang, jeung kompeten dina hiji widang . apal kana naon rupa isu aktual jeung paham kana akar pasualan.teu kalangkung pamahaman anu komprehensif ngeunaan aspek historis jeung wawasan geografis JABAR. Ulah dugi keun ka apal ngan saukur cangkang bari teu paham jeroanana (diletantisme) (xii)
Ieu sifat anu opat teh tangtuna ulah diukur ngan tina jargon katut slogan, teu bisa ditaksir saukur via tampilan dohir jeung kesan agamis. Tapi nu leuwih utama nyaeta internalisasi nilai keagamaan , sakumaha ngadarah dagingna dina langkah eta tokoh sapopoe. Tangtuna bisa diukur tina kawijakan anu pernah dijalankeun, cindekna mah kudu ditingali sacara seksama rekam jejakna, pernah boga kalungguhan naon, tuluy kumaha kinerjana.
Ampun paralun pribados sanes ngajago ngabahas ieu pasualan , atawa berpretensi salaku pengamat, namung seja ngabuktoskeun kanyaah katut kapedulian ka lemah cai, banjar karang panineungan, nyatana Tanah Parahyangan. Shohabat kameumeut Rosul Sayyidina ali Karomallahu wajhah paratos cumarios: Min husnil mar’i ilmuhu bizamanihi= ukuran kahadean jeung rucitana hiji jalma nyaeta sejauh mana manehna paham kana situasi jaman(jeung peduli lingkungan sekitar).Tangtos urang alim kasebat jalmi anu teu sae versi Sayyidina Ali . Malah Gusti Rosul pisan cumarios ngeunaan sikap cuek jeung acuh tak samodel kitu: sing saha anu gugah enjing-enjing bari teu aya kapedulian kana lingkungan masyakarakat sabudeureun , nu model kitu estu teu kaasup umat kami, kitu saur mantena, na’udzubillahi min dzalik.
Sakieu rupina para mitra, mugi tiasa kawaler maksad judul ieu tulisan di luhur: narekah ngeunteung , malahmandar ngaraih untung maksadna ngeunteung kana kaayaan, ngeunteung jeung eling kana conto-conto piwuruk rasul, jalmi soleh, jeung rekomendasi sarta doktrin ti para ahli khususna pamarentahan geusan ngawujudkeun kahirupan anu untung:Jawa barat nu ngabogaan ajen inajen, subur makmur kartaraharja, Baldatun thoyyibatun Warobbun ghofuur.
Cag heula ah dugi ka dieu,
Pribados baris ngucapkeun Wilujeung nyumpingan TPS sarta nyoblos dina waktosna nyata ping 24 Februari 2012, mugia urang sadaya sehat wal afiat, lajeng Mugi gusti teu ngalolongkeun paningali lahir katut paningali batin urang samudayana aamiin !!!
CATATAN KAKI:
(i) Majalah mingguan TEMPO, edisi cetak 18 November 2012
(ii) kolom opini tabloid Olahraga TOP SKOR . kemis 22 November 2012
(iii) Harian The Jakarta Post edisi cetak 10 November 2012
(iv) Majalah minggonan Mangle edisi cetak kemis 22 November 2012 halaman
(v) Ahmad Amin, Duha’ul Islam, Dewan Bahasa & Pustaka , Kuala Lumpur,1978 hal.26
(vi) Harian kompas edisi cetak kamis 22 November 2012
(vii) Deni Widhiatna: pendataan penyebaran merkuri akibat usaha pertambangan emas di Tasikmalaya
(viii) Undang-Undang Nomor 32 Tahun 2004 tentang pemerintahan Daerah
(ix) Bagian Perencanaan dan Data Sekretariat Direktorat Jenderal Pendidikan Islam Departemen Agama R.I.
(x) UU Lingkungan Hidup nomor 32/2009
(xi) Kitab Jauhar tauhid karangan syekh Ibrahim al Laqoni (wafat 1041/1631 M), bait 59 & 60. Syiiran versi sunda na kenging pribados, terbuka kanggo direvisi sareng nampi kritik.
(xii) A Mangun Harjana, Isme-isme dari A sampai Z , Kanisius, Yogjakarta, 1997 hal.49
(rengse dianggit di Komplek Kost LAMBANG, Margonda Raya, Depok. Dinten Salasa kliwon wanci pasosore tereh maghrib, tabuh 17.30 27 November 2012, kaping 13 Muharram 1434 H)


c: text/html

text:
Xilem
Xilem mangrupa kumpulan sél anu kasusun ngawangun hiji bungbung.[1] Kahijian sél xilem sarta dingding sél anu kandel bisa méré pangdeudeul pikeun tutuwuhan.[1] Jaringan ieu kapaké pikeun ngunjalan cai sarta mineral ti akar ka daun. Elemen xilem kabagi dina unsur pembuluh, serabut xilem, sarta parenkim xilem.[2] Unsur pembuluhna aya dua, nyaéta pembuluh kai (trakéa) sarta trakéid.[2] Trakéa sarta trakéid mangrupa sél paéh, henteu ngabogaan sitoplasma sarta ngan cangkaruk dingding sélna. Sél-sél kasebut silih nyambung ku kituna nyieun pembuluh kapiler anu boga fungsi minangka ngangkut cai sarta mineral.[2] Diaméter xilem téh rupa-rupa gumantung kana jenis tutuwuhanna, tapi biasana 20-700 um.[2] Trakéid mangrupa sél tunggal ukuranana panjang sarta boga tungtung nu seukeut ku kituna kurang pas minangka pakakas transpor.[1] Sanajan kitu ogé, cai bisa ngaliwatan trakéid ngaliwatan liang-liang (pit) anu aya dina pipinding sél.[1] Trakéa mangrupa sajajaran sél anu kasusun manjang, tungtung anu hiji parékép kalayan puhu sél saterusna, sarta dituturkeun kalayan ancurna pipinding anu parékép ku kituna jajaran sél kasebut nyieun bungbung anu panjang.[1] Dina bagian lateral trakéa aya liang-liang ku kituna bisa ngocorkeun cai sarta garam-garam mineral.[1] Dina tutuwuham siki kabuka (Gymnospermae) xilem ngan diwangun ku trakeid tampa trakéa.[1]

robotstxt: allowed

filter: keep


text:
Penyelenggaran pendidikan kesetaraan di Pusat Kegiatan Belajar Mengajar (PKBM) kiwari tacan digarap sacara professional kulantaran kanyatanna dina proses pelaksanaan ngaronjatkeun mutu pendidikanna tacan optimal masih loba nyanghareupan masalah boh .intern jeung ekstern. “ Masalah paling utamama nyaeta sulitna pembinaan dina ngaronjatkeun mutu pendidikan kesetaraan kulantaran tacan terpaduna pembinaan antara pusat jeung daerah.”.Ceuk Dr.H.Dedi Sihabudin Ahmad,M.M.Pd salaku Kepala Unit Pelaksana Teknis Pengembangan Kegiatan Pendidikan Non Formal Informal (UPT-PK- PNFI) VII Dinas Pendidikan Kota Bandung saperti diberitakeun Koran Giwangkara waktu mertahankeun disertasina “ Efektifitas Peningkatan Mutu Pendidikan Kesetaraan Dalam Kaitannya Dengan Kebijakan,Program Dan Implementasi “ ( Studi Pada PKBM Minda Utama & Nusa Bangsa Kota Bandung) dina ujian sidang terbuka dihareupeun Promotor Prof.Dr.H.Achmad Sanusi,SH,MPA,,Ko Promotor Prof.Dr.H.Dedi Mulyasana,M.Pd sarta Anggota Promotor Dr.Hj.Ikka Kartika,AF,M.Pd pikeun ngaraih gelar Doktor (S3) widang manajemen pendidikan Program Studi Manajemen Pendidikan Program Pasca Sarjana Universitas Islam Nusantara (Uninus) lumangsung 25 Januari 2017 di kampus Jl.Soekarno-Hatta No.530 Bandung nu hasilna ditandeskeun lulus meunang Indek Prestasi Kumulatif (IPK) 3,63 Yudicium Sangat Memuaskan.
Numutkeun Dedi di tingkat daerah,pembinan pendidikan kesetaraan di masing-masing dinas pendidikan nu aya di wilayah binaan Dinas Pendidikan Provinsi Jawa Barat dilaksanakeun ku bidang nu beda-beda. Nyakitu deui di Dinas Pendidikan Kota/Kabupaten. pembinaaan Kesetaraan aya nu dibawah Kabid Pendidikan Dasar & Menengah ,aya oge nu dibawah PNFI/PAUDNI . “Kukituna jalur pembinaan nu henteu museur di tingkat Kementerian nepi ka tingkat provinsi jeung kabupaten/kota ngabalukarkeun kurang sinergina pembinaan pusat jeung daerah .Akibat tina persoalan ieu kukituna tong heran masih aya stigma negatif kana program pendidikan kesetaraan”.pokna. Dedi ngebrehkeun pembinan penyelenggara pendidikan kesetaraan di Dinas Pendidikan kota Bandung aya dibawah bidang Pendidikan Non Formal & Informal (PNFI) Seksi pendidikan kesetaraan nu pelaksanana nyaeta penilik pendidikan kesetaraan jumlahna tinggal ngan opat urang deui ,kulalantaran nu saurang pensiun . Satiap penilik kasetaraan ngabina lembaga pendidikan rata-rata 10 kecamatan. Sedengkeun jumlah lembaga pendidikan nu nyelenggarakeun pendidikan kesetaraan di kota Bandung aya 96 lembaga meunang ijin operasional, diselenggarakeun ku PKBM UPT-PK-PNFI sarta,Lembaga Kursus & Pelatihan (LKP),Pesantren,Organisasi Kemasyarakatan,organisasi keagaamaan, Lembaga Sosial Masyarakat (LSM) jeung Kelompok Belajar. .Tina sajumlah 96 lembaga diantarana 51 lembaga sacara kontinyu nyelenggarakeun proses pembelajaran pendidikan kesetaraan ngirimkeun peserta didikna pikeun miluan ujian kesetaraan ka Dinas Pendidikan kota Bandung.
Sedengkeun dina hal penyelenggaraan PKBM khususna penyelenggaraan pendidikan Kesetaraan di kota Bandung masih ditimukeun sababaraha kondisi cukup prihatin diantara wae,sebagian gede stakeholder pendidikan ,masarakat,birokrasi pemerintah masih mandang sabeulah mata ka lembaga pendidikan non formal bari jeung teu wanoh kana konsep,kiprah jeung potensina sarta masih ngadewakeun pendidikan formal. “ Ku can wanoh ieu masarakat loba nu nyangka pendidikan kesetaraan masih sarua jeung ujian persamaan,akibatna masarakat asup PKBM tujuanna ngan miluan ujian nasional wungkul.”,.pokna. Nyakitu deui tina hasil lulusanna,masih loba instansi swasta jeung pemerintah nu can ngaku ijazah pendidikan kesetaraan akibatna ijazah pendidikan kesetaraan henteu payu alias teu ditarima sarta masih loba perguruan tinggi negeri jeung swasta nu henteu mere kasempetan ka lulusan Paket C pikeun nuluykeun pendidikanna di jenjang perkuliahan..Ari masalah sejenna ayana indikasi kuat loba lembaga nu ngadeg tapi motivasi utamana meunang dana ti pemerintah pikeun kapentingan pribadi akibatna kurang peduli kana pelaksanaan mutu program akibatna nimbulkeun citra negatip .Pon kitu deui ayana indikasi kurang ratana pendistribuan anggaran pemerintah khususnya Bantuan Operasional Penyenggaraan (BOP) turta umur PKBM jeung FK-PKBM masih kaitung ngora akibatna kurang kader ngamajukeun lembaga ieu oge sabagian gede PKBM lian ti masih mibanda personalia,sarana,prasarana minim dina hal kualitas, sarta mibanda sistem manajemen jeung kapamingpinanna lemah Dumasar kana permasalahan eta numutkeun Dedi tangtuna perlu nerapkeun manajemen mutu kulantaran nerapkeun manajemen mutu dina nyelenggarakeun pendidikan kesetaraan jadi penting, utamana pikeun ngarojong implementasi kebijakan jeung program ditetepkeun pemerintah sangkan mampu ngaronjatkeun mutu lembaga penyelenggara pendidikan kesetaraan.
“ Ngaronjatkeun mutu lembaga PKBM sacara sagemblengna jeung sistemik diharepkeun PKBM mibanda kamampuan daya saingan turta boga luang pikeun ditarima masarakat,pemerintah salaku PKBM nu nyumponan harepan masarakat,pemerintah salaku PKBM unggul di kota Bandung “. Ceuk Dedi Sihabudin Ahmad kelahiran Garut 20 September 1963ti pasangan K.H.Ahmad Suaefulloh,BA jeung Cucu Mulyati ,alumni S1 IKIP Bandung,S2 Unisba jeung Uninus. Promovendous nikah 21 Februari 1993 jeung Ir.Hj.Minda Patria,M.P.DI boga anak Razan Fachdary Ahmad,Maudy Alia Khansa jeung Adi Wijaya Kusumah.Sarengsena ti IKIP Bandung jadi guru Honorer di SMA BPI 2 Bandung, sarta dianggkat jadi guru tetep di
Atase Pendidikan Departemen Luar Negeri di tempatkeun di Dapao Philipina.,tuluy diangkat jadi PNS di Depdikbud ditempatkeun di SMAN Bungbulang kab.Garut terus jadi guru dpk di SMA BPI 2 Bandung,ti dinya salaku PNS pindah ka Dinas Pendidikan kota Bandung salaku Staf Seksi Kebudayaan tuluy diangkat jadi Penilik saterusna diangkat jadi Kepala Sub TU di UPT-PK-PNFI III satuluna naek pangkat jadi Kepala UPT-PK-PNFI VII Dinas Pendidikan kota Bandung nepi ka ayeuna (Suherman.S).-


text:
SISINDIRAN
SISINDIRAN
sumber: wikipedia
Sisindiran téh asalna tina kecap sindir, anu ngandung harti omongan atawa caritaan anu dibalibirkeun, henteu togmol. Luyu jeung éta, dina sastra Sunda anu disebut sisindiran téh nyaéta karya sastra nu ngagunakeun rakitan basa kalawan dibalibirkeun. Dina sisindiran, eusi atawa maksud anu dikedalkeun téh dibungkus ku cangkangna. Wangunan sisindiran téh kauger ku purwakanti, jumlah engang dina unggal padalisan, jeung jumlah padalisan dina unggal padana. Ku kituna, sisindiran téh kaasup kana wangun ugeran (puisi). Upama ditilik tina wangun jeung cara ngébréhkeunana, sisindiran dibagi jadi tilu golongan nyaéta: (1) rarakitan; (2) paparikan, jeung (3) wawangsalan. Ditilik tina eusina, rarakitan jeung paparikan bisa dipasing-pasing jadi tilu golongan, nyaéta: (1) silihasih; (2) piwuruk; jeung (3) sésébréd.
1. PAPARIKAN
Paparikan téh nyaéta wangun sisindiran. Kecap paparikan asalna tina kecap ”parék” anu hartina ”deukeut”. Paparikan diwangun ku cangkang jeung eusi, anu padeukeut sorana, sarta murwakanti laraswekas dina unggal padalisanna. Ari jumlah padalisan dina sapadana, kudu jengkep: dua, opat, genep, dalapan, jst. Satengahna tina jumlah padalisan téh cangkangna, satengahna deui eusi. Ari réana engang dina unggal padalisan umumna dalapan engang. Contona paparikan:
Boboko ragrag di imah,
Ninggang kana pileuiteun
Mun bogoh montong ka sémah
Ari anggang sok leungiteun.
Paparikan di luhur diwangun ku opat padalisan; dua cangkang, dua eusi. Padalisan kahiji dina cangkang, padeukeut sorana sarta murwakanti tungtungna jeung padalisan kahiji dina eusi. Padalisan kadua dina cangkang padeukeut sorana sarta murwakanti tungtungna jeung padalian kadua dina eusi.
Upama nilik kana eusina, paparikan bisa dipasing-pasing jadi: paparikan silihasih, paparikan piwuruk, jeung paparikan sésébréd.
Paparikan Silih Asih
Paparikan silih asih nyaéta paparikan nu eusina ngeunaan silihasih, cinta, atawa birahi. Contona:
Meuncit meri dina rakit,
boboko wadah bakatul.
Lain nyeri ku panyakit,
kabogoh direbut batur.
Paparikan Piwuruk
Paparikan piwuruk nyaéta paparikan nu eusina piwuruk atawa naséhat. Contona:
Ka kulah nyiar kapiting,
ngocok endog bobodasna.
Ulah sok liar ti peuting,
osok loba gogodana.
Paparikan Sésébréd
Paparikan sésébréd nyaéta paparikan anu eusina banyol, lulucon, jeung cawad (kritik). Contona:
Daun hiris dibeungkeutan,
dibawa ka juru leuit.
Anu geulis ngadeukeutan,
hayangeun dibéré duit.
Sapanjang jalan Cirebon,
jalan butut diaspalan.
Sapanjang dijajah Nipon,
baju butut tatambalan
2. RARAKITAN
Rarakitan téh nyaéta salasahiji wanda sisindiran anu diwangun ku cangkang jeung eusi. Éta cangkang jeung eusi téh pada papak di puhuna (mindoan kawit). Salian ti éta, antara cangkang jeung eusi téh kudu sasora sarta murwakanti engang panungtungna dina unggal padalisan (laraswekas). Tapi laraswekas dina sisindiran mah, aya kalana laraswekas anu kaselang heula, siga pacorok. Ari jumlah engangna dina unggal padalisan aya dalapan engang. Jumlah padalisan dina sapadana mangrupa bilangan jangkep; satengahna cangkang jeung satengahna deui eusi. Kiwari anu populér téh anu sapadana diwangun ku opat padalisan: dua cangkang jeung dua eusi. Contona:
Mihapé sisir jeung minyak,
kadé kaancloman leungeun.
Mihapé pikir jeung niat,
kadé kaangsonan deungeun.
Ditilik tina eusina, rarakitan téh bisa digolongkeun kana tilu golongan, nyaéta rarakitan silihasih, rarakitan piwuruk jeung rarakitan sésébréd.
Rarakitan silihasih, nyaéta anu eusina ngeunaan silihasih, cinta, atawa birahi; contona:
Sapanjang jalan Soréang,
moal weléh diaspalan.
Sapanjang tacan kasorang,
moal weléh diakalan.
Rarakitan piwuruk, nyaéta rarakitan anu eusina piwuruk atawa naséhat; contona:
Sing getol nginum jamu,
nu guna nguatkeun urat.
Sing getol neangan élmu,
nu guna dunya ahérat.
Rarakitan sésébréd, nyaéta rarakitan anu eusina banyol, lulucon, atawa cawad (kritik); contona:
Rarasaan ngala mayang,
teu nyaho cangkeuteuk leuweung.
Rarasaan konéng umyang,
teu nyaho cakeutreuk hideung.
3. WAWANGSALAN
Wawangsalan téh nyaéta sisindiran anu diwangun ku cangkang jeung eusi. Dina sindir diwangun deui ku cangkang jeung wangsal. Anu dijieun wangsalna téh tara ditétélakeun, tapi kudu ditéangan tina bagian eusi. Wangsal téh sok murwakanti jeung salah sahiji kecap anu aya dina bagian eusi téa. Nilik kana wangunna, wawangsalan téh diwangun ku dua padalisan: sapadalisan sindir, sapadalisan deui eusi. Jumlah engang dina unggal padalisan nyaéta dalapan engang. Umumna eusi wawangsalan téh ngeunaan silihasih, cinta atawa birahi. Contona:
Belut sisit saba darat,
Kapiraray siang wengi.
(Maksudna: oray)
Jukut jangkung pipir gunung,
Hate abdi panas peurih.
(Maksudna eurih)
sumber: Wikipedia
2 Komentar »
-
berguna juga atas pemberian info terhadap masyarakat
Komentar oleh yusep | 29 Agustus 2013 |
Tinggalkan Balasan
-
Arsip
- Agustus 2017 (2)
- April 2015 (1)
- Februari 2015 (2)
- September 2014 (1)
- Agustus 2014 (2)
- Desember 2013 (2)
- September 2013 (1)
- Juli 2013 (2)
- April 2013 (1)
- Maret 2013 (1)
- Desember 2012 (2)
- Oktober 2012 (2)
-
Kategori
-
RSSEntries RSS
Comments RSS


text:
KEUR nampung tulisan-tulisan ti Baraya boh di lembur boh di pangumbaraan, nu ayeuna-ayeuna pating pucunghul, Blog’s Lembur Kuring muka “KOROPAK”.
Koropak di dieu, nya eta mangrupa tempat pikeun neundeun rupa-rupa tulisan nu ditulis ku BARAYA LEMBUR KURING samemeh dipidangkeun di salah sahiji kaca (Halaman/Page) husus ieu blog’s.
Maksadna, sangkan henteu bacacar sarta ngagampangkeun pikeun sakumna nu sok pirajeunan maca tulisan-tulisan di Blog’s urang Kuningan tea.
Da geuning, henteu saeutik tulisan- BARAYA LEMBUR KURING nu munel tur rea pulunganeunana. Boh mangrupa tulisan kaagamaan, puisi, pangalaman jeung rea-rea deui.
Hanjakalna, eta tulisan teh pabeulit reujeung komentar atawa obrolan sejenna. Ku kituna, ti ayeuna mah mangga urang kumpulkeun heula dina rubrik “KOROPAK”, (Klik di Luhur), samemeh dipidangkeun dina kaca husus diluyukeun jeung bahasan tulisan sewang-sewangan.
Koropak, Kantun Klik Wae di luhur


text:
Mdawafe, tanggal 19 Pebruari ieu, geus nguarkeun di blog WordPress.org ngeunaan pamaluruhan Diréktori Plugin nu anyar jeung ngaronjat. Salahsahiji pasualan tumali jeung pamaluruhan diréktori plugin nyaéta ngeunaan hasil pamaluruhanna nu kurang nyugemakeun atawa, ceuk basa nu nulis blog mah, pikagetireun jeung pikasebeleun. Tapi, kiwari mah ieu hal téh henteu tumiba deui.
Kiwari WordPress geus ngagunakeun Sphinx, salahsahiji mesin pamaluruh SQL full-text winangun free open-source, pikeun ngundeur hasil pamaluruhan plugin boh di Diréktori Plugin boh dina kaca admin anjeun ngaliwatan pidangan Plugin => Tambahan. Danget ieu, pamaluruhan ngaindéksu ngaran plugin jeung pertélaan/instalasi/FAQ/jsb. tina berkas readmi.txt-na tur baris diindéksu ogé ngaran panulisna katut tag-tagna.
Plugin-plugin di Diréktori Plugin téh mémang kacida ceuyahna. Kiwari baé geus leuwih ti 4.000 nu sadia tur dipelakkeun kana instalasi WordPress vérsi 2.7 jeung saluhureunna. Unggal pamaké WordPress, rata-rata masangkeun plugin dina situsna téh tepi ka lima-na. Tangtu pangajén gedé pikeun singsaha waé anu resep jeung leukeun nulisan katut ngiwarikeun plugin-plugin, lantaran geus kacida ngabantuna pikeun para pamaké WordPress.
Sawatara waktu ka tukang, tanggal 28 Januari geus diproklamirkeun ku Matt, salaku girang utama pamekar WordPress.org, mangrupa “Poé Pangnuhun pikeun Pamekar Plugin”. Itung-itung pangajén ti para pamaké, kacida hadéna saupama urang nepungan para panulis plugin sakalian bari silaturrahim ucap balaka geusan ngahaturkeun laksaketik pangnuhun ka aranjeunna. Atawa, anu leuwih alus mah, ilikan alamat Paypal-na laju gura-giru méré donasi! 🙂
Ku dipelakkeunna plugin kana kaca admin situs dina WordPress vérsi 2.7 ka luhur, dihenteu-henteu ogé geus ngabantu leuwih atawa nggampangkeun para pamaké dina meunangkeun tur nginstalkeun plugin nu mangpaat jeung dipikaresep. Pamaluruhan maké térma-térma nu tangtu, sakalian jeung nginstalkeunnana, bisa langsung dilakukeun tina pidangan Plugin => Tambahan. Hal sarupa ogé baris tumerap kana Diréktori Téma anu, nurutkeun basa Sunda wewengkon pakaléran téa mah, engkin mah bisa dipaluruh tur diinstal langsung tina pidangan Téma => Tambahan.
WordPress, teu aya kendatna ngaronjat!


text:
Essey R. D. Kustandi
(Cupumanik 71 - Juni 2009)
Saupama pancakaki disebut puseur, sumber, atawa huluwotan, atawa bibit buit kakulawargaan, jujutan kakulawargaan mah mangrupa rambat kamalena. Indung urang jeung indung salaki/pamajikan urang, keur anak urang mah istilahna nini. Bapa urang jeung bapa salaki/pamajikan urang, keur anak urang mah istilahna aki. Lanceuk urang jeung lanceuk pamajikan urang, keur anak urang mah istilahna ua. Adi urang jeung adi salaki/pamajikan urang, keur anak urang mah emang (mun lalaki) atawa bibi (mun awewe). Saterusna nu disebut nini teh aya nini teges, nini ti gigir, jeung nini tere. Nyakitu deui aki. Ari nu disebut alo, adi beuteung, suan jeung sajabana, kumaha jujutanana ? Tah eta nu rek dicaritakeun teh.
Salengkepna : klik di dieu


text:
Nata de Coco
Nata de coco mangrupa jenis kadaharan hasil ferméntasi cai kalapa ku baktéri Acetobacter xylinum.[1] Nata de coco wangunna geunyal parat, ieu téh mangrupa kadaharan panutup nu awalna dijieun di Filipina.[2] Susuguh panutup ieu diwanohkeun ka Jepang ngaliwatan pamakéanana dina kadaharan diét nu dikonsumsi ku gadis-gadis ngora.[2] Sajaba ti éta, masarakat Jepang percaya nata de coco téh boga mangpaat pikeun nangtayungan awak tina kanker peujit badag, sajaba ti éta ogé nata de coco ngandung serat nu luhur, alus pikeun sistem pencernaan.[2] Di Jepang nata de coco mimiti sohorna dina taun 1993.[2] Nata de coco bisa kapanggih di mana-mana dina waktu éta.[2] Loba pausahaan manufaktur nata de coco silih saingan pikeun nata de coco produk anyar.[2] Kadaharan kasebut mimiti diwanohkeun di Indonésia kira-kira taun 1987.[1] Téknologi nyieun sari buah kalapa pohara cocog sarta perlu dimekarkeun di Indonésia, alatan bisa méré loba mangpaat pikeun masarakat. Sedengkeun mangpaat pengolahan cai kalapa kasebut, antara séjén nyaéta:
- Bisa ngarobah cai kalapa jadi bahan anu leuwih kapaké.
- Méré peunteun tambahan sarta panghasilan pikeun masarakat
- Nambahan jenis wanda kadaharan sarta inuman
- Bisa ngurangan kotorna lingkungan ku limbah cai kalapa
Cai kalapa mangrupa bahan baku nyieun nata de coco.[1] Leuwih hadé, cai kalapa anu dipaké asalna ti buah kalapa héjo anu asak.[1] Cai kalapa anu dipaké kudu murni sarta henteu kacampur jeung cai atawa kokotor.[1] Tapi, teu kudu dina kaayaan seger (cai kalapa anyar).[1] Bahan séjén anu bisa dipaké dina nyieun nata de coco nyaéta gula pasir, amonium sulfat, sarta asam asetat glasial.[1] Gula pasir boga fungsi minangka sumber karbon (énérgi) waktu nyieun nata.[1] Amonium sulfat boga fungsi minangka sumber nitrogén anu ngarangsang tumuwuhna sarta kagiatan bakteri A. xylinum.[1] Asam asétat glasial atawa biasa ogé disebut cuka biang kapaké pikeun ngatur derajat kahaseman média fermentasi sarta média bibit nata nu luyu jeung pasaratan kamekaran bakteri.[1]


text:
Kampung Ladang atawa Ladang View mangrupakeun salasahiji tempat pikeun pakanci anu aya di wewengkon Sumedang. Ieu tempat téh perenahna di wewengkon Désa Margalaksana – Pasir Peti Kacamatan Sumedang Selatan, anu anggangna kurang leuwih 3 km ti Alun-alun Sumedang. Tempatna di luhureun pasir, matak mecak lamun nyawang ka wewengkon dayeuh Sumedang anu ditukangeunana ngajungkiring Gunung Tampomas.
Sabudeureun ieu tempat mangrupakeun lahan tatanén masarakat anu dipelakan rupa-rupa palawija kayaning jagong, sayureun, jeung tatanén séjénna. Teu anéh lamun kaayaan wewengkon padésan jadi andelan ieu tempat: budaya lokal anu masih kénéh kentel, sasaungan tina awi, katut kadaharan urang pilemburan. Anu ngahaja pakanci ka Kampung Ladang bisa neuleuman kaayaan padésan reujeung ngilu icikibung kana pacabakan patani di kebon. Anu pakanci bisa ngilikan patani anu keur pepelakan tatanén, ngagemukan tatanén reujeung panén lamun keur kaparengan dina waktuna. Salian ti tatacara ngokolakeun pepelakan, ditambah kumaha carana ngokolakeun hasil tatanén ngagunakeun tatacara tradisional saperti kumaha carana nyieun gula kawung, nutuan paré, ngasakan kadaharan di hawu, nyieun surabi, jeung nu lianna.
Salian cara ngokolakeun pepelakan reujeung hasilna, anu pakanci ogé bisa hareureuy ngaheureuykeun kaulinan barudak baheula kayaning ayun-ayunan tina awi, kokolécéran, jeung sosorodotan. Pikeun anu hayang nyieun suling ogé disadiakeun, kumaha carana nyieun suling. Atawa anu hayang nyieun aanyaman tina awi ogé bisa diajar.
Pikeun anu mikaresep kana kagiatan di luar gedong (outbond), di Kampung Ladang ogé nyadiakeun tempat jeung pasilitasna. Kagiatan outbond saperti flying fox, kémping atawa naék ka tempat anu leuwih jangkung (nanjak) bisa dilumangsungkeun di Kampung Ladang.
Nurutkeun inpo anu disadiakeun di lokana, Kampung Ladang téh miboga kahayang pikeun ngawanohkeun budaya tatanén urang Sunda atawa urang Sumedang reujeung budaya Sunda. Kalawan nyokot motto ‘Kearifan Lokal Ditengah Budaya Global‘, unggal kagiatan anu dilumangsungkeun di Kampung Ladang miboga niléy-niléy tradisi jeung budaya (hususna budaya Sunda) bari henteu nyapirakeun kana majuna jaman.
Pikeun anu panasaran atawa hayang apal ka Kampung Ladang bisa langsung waé ngajugjug ka Kampung Ladang di Désa Margalaksana-Pasir Peti atawa ngaliwatan kantor pemasaranana di Jalan Raya Pangéran Kornél Nomer 89 Samoja Sumedang. Nomer teleponna 0261-210626, atawa ngaliwatan sérélék di zulfiadi@ladangview.com.


text:
Wawakil ti padaratan Amérika Kalér ampir taya anu robah lamun dibandingkeun reujeung Piala Dunia saméméhna, 2010 di Aprika Kidul. Kajaba wawakilna nambahan jadi opat nagara (nalika Piala Dunia 2010 mah ngan ukur tilu nagara).
Nagara Amérika Serikat jadi pinunjulna. Di ahir tatandang, nagara Amérika Serikat bisa jadi jawara kahiji di padaratan Amérika Kalér ieu. Disusul ku nagara Kosta Rika anu dina Piala Dunia 2010 henteu asup babak puncer. Nagara katiluna dieusi ku Honduras anu asup ogé ka Piala Dunia 2010.
Nagara Méksiko sanajan bisa asup ka babak puncer Piala Dunia 2014 di Brasil, henteu bisa langsung lulus. Sababna mah ngan bisa jadi jawara kaopat di padaratan Amérika Kalér. Pikeun lulus ka Piala Dunia, Méksiko kudu ngalakonan tatanding heula ngalawan wawakil ti sagara Oséania, nyaéta nagara Selandia Anyar.


text:
Hakekat Ibadah Kurban
Dina akun Facebook atas nami Ahmad Fauzi, lulusan IAIN (ayeuna mah UIN) Wali Songo Semarang, maněhna nulis hiji pamadegan saperti kieu, “Apakah kita menyadari bahwa ritual Idul Adha yang disucikan oleh umat Islam sebenarnya merupakan peringatan dan pengulangan atas tindak kriminal Nabi Ibrahim dengan melakukan percobaan pembunuhan atas anaknya sendiri. Ibrahim tertipu oleh mimpinya dengan menganggap itu salah satu bentuk manifestasi perintah Tuhan, padahal sebenarnya gambaran dalam mimpinya tersebut adalah delusi yang tercipta dari rasa kebencian oedipus complex dalam alam bawah sadarnya sendiri. Bolehkan penulis menyebut Ibrahim sebagai Nabi Kriminal yang mengidap delusi akut?”.
Kumaha ieu pamadegan nurutkeun al-Quran? Mangga tengetan jawaban al-Quran nu aya dina surat as-Shaffat ayat 102-111 anu unina,
“Nya waktu maněhna geus sawawa usaha bareng jeung bapana, pok bapana nyarita, ‘Yeuh anaking! Saěstuna ama něnjo dina impian, ama rěk meuncit hidep. Cing pikiran, kumaha putusan hidep?’. Maněhna ngajawab: ‘Nun ama, mangga lakonan saniskanten anu diparěntahkeun ka ama těh. Ama bakal mendakan kaayaan abdi Insyaalloh jadi di antawis jalmi-jalmi anu salabar’. Nya nalika maraněhna duaan geus sumerah, jeung maněhna geus naleukeumkeun pipi anakna (ngagolěrkeun). Jeung Kami cumeluk ka maněhna: ‘Yeuh Ibrohim!’. ‘Saěstuna anjeun geus ngabenerkeun ěta impian. Saenyana nya kitu Kami ngaganjar jalma-jalma anu ngalampahkeun kahaděan’. Saěstuna ieu těh cocoba anu tětěla. Jeung Kami geus ngaganti maněhna (Ismail) ku peupeuncitan anu gedě (domba anu lintuh). Jeung Kami geus ninggalkeun (conto) di maněhna pikeun jalma-jalma anu pandeuri. Kasalametan (ti Kami) pikeun Ibrohim. Tah kitu Kami ngaganjar jalma-jalma anu ngalampahkeun kahaděan. Saěstuna maněhna těh ti antara abdi-abdi Kami anu ariman”. (QS as-Shaffat [37]: 102-111)
Ieu ayat katut tafsirna ngajěntrěkeun sababaraha jawaban pikeun pamadegan Ahmad Fauzi di luhur. Kahiji, ěta impian Nabi Ibrohim těh henteu langsung dicumponan kitu waě. Anjeunna ngadugikeun heula ka nu jadi putrana (Nabi Ismail) kumaha kamandang putrana kana eusi ěta impian. Malah mandar dina Tafsir al-Qurthubi disebutkeun yěn ěta impian těh datang ka Nabi Ibrohim nepika tilu peuting terus-terusan. Dina waktu isuk-isuk tina peuting kahiji, dina diri Nabi Ibrohim a.s. aya kereteg hatě pikeun ngadugikeun ka putrana namung teu kawasa anjeunna ngadugikeunana. Jalaran kitu, ieu poě disebut poě tarwiyah (aya kereteg hatě keur nyaritakeun). Saba’da peuting kadua datang deui ěta impian, kakara aya pangarti ka Nabi Ibrohim yěn ěta impian těh mangrupakeun jangji ti Alloh Ta’ala pikeun jadi ujian (cocoba) Nabi Ibrohim. Ku kituna, ieu poě disebut poě ‘Arofah (uningana Nabi Ibrohim kana hakěkat ěta impian). Dina peuting nu katilu, ěta impian datang deui. Nya dina waktu isuk-isukna, kakara Nabi Ibrohim ngadugikeun ieu impian kanu jadi putrana. Ku sabab ěta, ieu poě disebut poě Nahar (meuncit). Dina waktu rěk meuncit Ismail sakumaha nu jadi isyarat dina impianna, Nabi Ibrohim teu wasa něnjo jasad nu jadi putrana. Ieu ogě jadi bukti yěn lalampahan Nabi Ibrohim waktu harita lain dumasar kana rasa benci jeung ijid kanu jadi putrana. Da upama ngarasa benci jeung ijid mah, teu kudu ngabalieurkeun beungeut sagala.
Kadua, impian Nabi Ibrohim mangrupakeun bagěan tina wahyu Alloh Ta’ala dumasar kana pidawuh-Na “Yeuh Ibrohim! Saěstuna anjeun geus ngabenerkeun ěta impian”. Ieu kalimah lain ti Nabi Ibrohim, tapi langsung ti Alloh Ta’ala. Ieu kalimah ngandung harti anu tětěla pikeun jalma-jalma anu ngagunakeun akal pikiranna. Malah mandar, Alloh Ta’ala ngadugikeun bahan ganjaran pikeun ieu lalampahan ku pidawuh-Na “Saenyana nya kitu Kami ngaganjar jalma-jalma anu ngalampahkeun kahaděan”.
Katilu, Alloh Ta’ala ngadugikeun “Jeung Kami geus ninggalkeun (conto) di maněhna pikeun jalma-jalma anu pandeuri”. Ieu kalimah ngandung harti Sunnah Nabi Ibrohim lain ku meuncit putrana, tapi meuncit ingon-ingon sakumaha kajadian waktu harita nu dipeuncit těh lain Ismail tapi ku Alloh Ta’ala geus dituduhkeun yěn peupeuncitan těh nyatana mah domba anu lintuh.
Kaopat, Alloh Ta’ala nandeskeun “Kasalametan (ti Kami) pikeun Ibrohim”. Ieu ayat jěntrě kacida mangrupakeun jaminan jeung jangji ti Alloh Ta’ala yěn Nabi Ibrohim aya dina kasalametan lantaran geus mampu ngaliwatan ujian tur cocoba ti Alloh Ta’ala. Malah Alloh Ta’ala negeskeun yěn Nabi Ibrohim kaasup di antara jalma-jalma anu iman ka Mantenna.
Sajaba ti ěta, dina Tafsir Abdurrozzak disebutkeun yěn nalika Nabi Ibrohim rěk nyumponan ěta ujian jeung cocoba, setan datang ka ibuna Nabi Ismail (Hajar) bari ngagoda ku caritaan, “Rěk indit kamana Ibrohim jeung anak anjeun?”. Ceuk Hajar, “Rěk nyumponan pangabutuhna”. Ceuk setan, “Lain, Ibrohim těh rěk meuncit anak anjeun”. Ceuk Hajar, “Naha makě jeung rěk meuncit sagala?”. Ceuk setan, “Ibrohim nyangka yěn ěta těh parěntah ti Pangěranna”.
Tah nurutkeun ieu riwayat, tuduhan impian Ibrohim mangrupakeun sangkaan Nabi Ibrohim kana parěntah Alloh Ta’ala datangna ti setan la’natulloh ‘alaih. Jadi mun aya jalma, iraha waě jeung di mana waě, anu nuduh ka Ibrohim saperti kitu tangtu ěta těh gambaran setan dina wujud manusa (minal jinnati wan naas).
Nya dina surat al-Haj, Alloh Ta’ala nandeskeun hakěkat ibadah kurban pikeun umat Rosululloh Saw anu unggelna,
“Jeung ěta sato-sato kurban těh, Kami ngajadikeunana keur aranjeun minangka sabagěan tina syi’ar Alloh; di dinya těh aya kahaděan (ganjaran) pikeun aranjeun. Ku kituna aranjeun kudu nyebut asma-Na Alloh nalika ngabarisna ěta sato kurban. Tuluy upama geus rarebah, pěk geura dalahar tina sabagěan ěta peupeuncitan těh, sarta běrě dahar jalma-jalma anu butuheun jeung jalma-jalma anu měnta. Nya kitu Kami nundukkeun ingon-ingon těh pikeun aranjeun sangkan aranjeun muji syukur. Alloh henteu nampi dagingna jeung getihna, tapi Alloh rěk nampi takwana ti aranjeun. Kitu Alloh ngagampangkeun kurban-kurban pikeun aranjeun, sangkan aranjeun ngagungkeun ka Alloh lantaran pituduh-Na; jeung geura bubungah jalma-jalma anu ngalampahkeun kahaděan”. (QS al-Haj [22]: 36 – 37)
Ieu ayat kacida jěntrěna, ibadah kurban těh mangrupakeun syi’ar Alloh Ta’ala. Salah sahiji sarana pikeun idhar-na Islam, utamana kaunggulan Islam dina aspěk sosial kamasarakatan ku mangrupa paduli kana kahirupan umat anu kudu silih bagěakeun tur babagi dina rasa kabungah. Dina ěta ayat, Alloh nandeskeun “Sarta běrě dahar jalma-jalma anu butuheun jeung jalma-jalma anu měnta”. Sakalih ti ěta, ibadah kurban mangrupakeun sabagěan tina sikep syukur kana ni’mat Alloh tina wujud kacukupan harta banda jeung ayana sasatoan nu bisa jadi sarana pikeun ngawujudkeun katakwaan jalma-jalma anu ngalampahkeun kahaděan.*** Wallohu a’lam bis showab


text:
Sastra Sunda • Dongéng • Kemis, 12 Juli 2012 19:34
Tah, ieu sambungan tina Dongéng Si Uya jeung Si Onyét: Sasab ka Kota
Urang teruskeun, nya, dongéng téh.Sajeroning dina beus, Si Uya jeung Si Onyét hookeun. Kakara meureun umur-umuran nénjo kota. Gedong jangkung patingjungkiring di sisi jalan. Lampu-lampu tingbaranyay warna-warni. Cacakan peuting mah, mani ramé pisan.
Nu tumpak beus narungtutan turun. Tungtungna mah tinggal opatan: Mang Mencek, Si Uya, Si Onyét jeung Pa Maung, nu keur nyupiran téa. Pa Maung maké baju loréng, kumis jeung godégna diingu, atuh beuki pikasieuneun wé.
"Rék naraon cenah mangkeluk téh, Encek?" cék Pa Maung, sorana mani ngagerem. Panonna mah anteng neuteup ka jalan.
"Harayang ulin wé meureun, Pa," omong Mang Mencek. Terus ngarérét ka nu duaan, "Mondok di imah Emang wé, nya!"
Nu duaan tibang unggeuk, teu wani ngomong awahing ku hélok.
Lebah parapatan, nu tiluan tarurun. Ari Pa Maung mah terus ngadius, cenah rék ngampihkeun beus ka imah dununganana.
Nu tiluan terus laleumpang ka kidulkeun. Ngaliwat ka alun-alun, terus méngkol ka jalan leutik, anjog wéh ka imah Mang Mencek.
"Uing mah asa ngimpi ieu téh, Mang!" cék Si Onyét bari gagaro. "Asa loba nu aranéh di dieu mah!"
"Engké ngadongéngna mah. Urang reureuh heula, capé meureun tas nyorang lalampahan jauh. Keun Embina sina kaprak-keprek," cék Mang Mencek bari terus ngajak asup.
"Dagoan di dieu!"
Nu duaan diperenahkeun di rohang tamu, dariuk dina korsi empuk. Si Onyét nepi ka lalagedayan atuh, kakara umur-umur diuk dina korsi, da biasana ogé dina batu sisi walungan.
"Cik atuh euy, ulah ngeunah sorangan waé!" Si Uya muncereng. Da puguh manéhna mah henteu bisaeun naék kana korsi, ngadangong wé dina ubin.
"Aéh, Uya hayang ngasaan diuk?" pokna, bari regeyeng mangku sobatna, sina diuk dina korsi nu hiji deui.
Keur kitu Mang Mencek jeung Bi Mencek norojol, dituturkeun ku budakna. Sung-song sasalaman. Silih tanya kumaha damang. Geus kitu bar ngampar samak di patengahan. Dahareun geus sadia. Terus baé patingcaleuhak. Rérés dalahar, diteruskeun kana ngawangkong.
"Kumaha lalakonna Mang, sasatoan bet parindah ka dieu. Naha uing teu diajak?" Si Uya nu pangheulana nanya téh. Si Onyét mah runyah-renyoh kénéh, leungeunna ranggém ku cau muli.
"Euh, kieu. Baheula, teuing sabaraha puluh taun ka tukang, sasatoan di leuweung kungsi gempungan, dipingpin ku Pa Maung. Lantaran leuweung dibukbak ku manusa, nya terus barempug, kumaha lamun pindah. Geus cindek mah, bring baé ngalalana. Ari Uya jeung Onyét, teuing keur ka marana harita téh."
"Sigana mah keur maling cabé patani!" Si Onyét némpas bari ngosom.
"Enya, meureun. Meunang sababaraha poé mah terus baé leumpang. Malah nepi ka saminggu asana. Na atuh... ari bras téh ka Nagara Héwan."
"Nagara Héwan? Di mana éta téh?"
"Di dieu pisan. Emang gé kakara nyaho, horéng ti baheula kénéh geus aya nagara sasatoan nu leuwih maju. Pangeusina palalinter, da puguh sarakola. Réa barang-barang anéh deuih; ti mimiti mobil, hélikopter, télépon, molsat, malah komputer gé aya."
"Heup, heup!" cék Si Onyét. "Uing mah teu nyaho nu kararitu, Mang. Naon bédana jeung walungan, tatangkalan, leuwi, atawa..."
"Engké gé bakal nyaho. Regepkeun heula taktagé. Di dieu mah mun rék indit-inditan téh teu kudu leumpang, da aya tutumpakan saperti angkot, beus, béca, atawa ojég. Mun perelu ka babaturan, teu kudu ngingkig da geus aya télépon. Mun rék balanja, indit wé ka molsat, tempat balanja nu sagala aya. Ari komputer mah Emang gé teu nyaho, ukur sadéngé-déngéna. Si Sujang mah kétang, enya budak Emang, bisaeun maké komputer téh da diajar di sakolana. Tah, ku lantaran ngarasa betah, tungtungna mah nu ti leuweung téh caricing di dieu."
Si Uya unggut-unggutan. Teuing ngarti henteuna mah.
"Uya, urang gé cicing di dieu wé atuh!"
"Pék baé ari sakirana baretah mah," Mang Mencek nu ngawalon téh. "Di Nagara Héwan téa, tadi gé disebutkeun, pangeusina geus palinter. Ieu nagara dipingpin ku presidén katut menteri-menteri. Tah, éta mah, ti golongan sasatoan nu ngawasa di leuweung saperti maung jeung singa. Terus aya deui pulisi, ti golongan gajah. Aya deui bangsaning guru, supir, tukang dagang, ah, riweuh mun disebutan kabéh mah."
"Enya, enya. Tah, ari ti bangsa monyét bisa henteu mun jadi presidén? Da ari ti bangsa kuya mah, geus puguh moal bisa," cék Si Onyet. Si Uya mani mureleng.
"Ayeuna mah geus euweuh aturan gedé leutikna awak. Saha anu pinter jeung mampuh tur kapilih ku rahayat, éta nu bakal mingpin nagara. Sireum gé teu pamohalan..."
"Wah, Emang mah, heureuy téh sok kaleuleuwihi..." Si Onyét mani ngehkey. "Moal enya sireum bisa mingpin nagara. Ari henteu ngabelélkeun panon mah, apan awakna gé biheung kaciri."
Mang Mencek mah haré-haré.
"Tah, ari urang mah, kasebutna rahayat. Hésé hayang bisa tepung jeung menteri téh, komo jeung presidén. Rahayat di ieu nagara, dibagi jadi sababaraha kota; aya Kota Mencek, Kota Hayam, Kota Monyét, cindekna mah sakabéh sasatoan boga kota séwang-séwangan. Di unggal kota aya nu mingpinna, nu disebut walikota. Tah kitu, Uya, Onyét!"
"Beu, éstuning matak hémeng..." Si Uya gogodeg. "Ari Kota Kuya di beulah mana?"
"Tah, ari sasatoan nu bisa hirup di cai mah, saperti lauk, buhaya, kuya jeung sabangsana, cicingna téh di béh sisi, rada jauh ti dieu mah."
"Puas siah, cicing di sisi!" Si Onyét ngancunan. "Kota Monyét di mana, Mang?"
"Leuwih sisi, da apan monyét mah resep tataékan, kudu aya tatangkalan."
"Tuh, pan?" Si Uya mani asa meunang. "Ké, Mang, apan maung téh sok jadi menteri, geuning tadi mah nyupiran beus?"
"Henteu kabéh sato bisa jadi nu kawasa. Di kota mah, aya nu beunghar, aya nu malarat. Kumaha milikna baé. Emang gé apan ukur jadi kenék. Tapi aya deui bangsa Emang nu jadi walikota."
"Enya, Onyét, kumaha milik geuning. Sugan wé uing gé jadi pamingpin di Kota Kuya!"
"Nya sing baretah wé di dieu. Saheulanan mah bisa cicing di imah Emang," cék Mang Mencek bari ngadeukeutan méja, nyetél télévisi. Nu duaan puguh baé beuki hélok.
"Geus naon deui waé?" Si Onyét kerung.
"Télévisi. Teu perelu réa tatanya, engké gé ku Emang diterangkeun sakur nu aya di kota mah. Engké hidep duaan kudu diajar maca jeung nulis, ngarah palinter."
Sajongjongan mah jempling. Mang Mencek anteng ngabandungan berita.
"Beu, geus aya deui nu leungit. Beuki kacow ieu mah..."
"Naon téa, Mang?" Si Uya tanggah.
"Puguh keur harénghéng nagara téh. Ti bulan kamari, réa budak sakola nu leungit, aya nu ngiwat. Can kapaluruh saha ulon-ulonna, naon deuih maksudna."
"Har, geuning réa kajadian di kota mah, " Si Uya olohok.
"Bisi capé mah ngaraso heula wé. Tuh, di kamar nu itu!" cék Mang Mencek.
Tayohna mah enya carapé, teu kudu dititah dua kali, duanana muru ka kamar. Si Onyét terus ngajleng kana pangsaréan.
"Hipu euy!" pokna, maké jeung jujungkiran sagala rupa. "Ieu mah teu béda ti pajuaran déwa."
Si Uya tanggah, da puguh manéhna mah teu bisaeun naék.
"Uing hanjatkeun atuh!"
"Aéh, poho. Yap sobat, urang ngimpi di dieu!" regeyeng Si Uya dipangku. Golédag wéh geus kitu mah, mani dugsek.
Kira wanci janari, Si Uya ngulisik. Di luar mani gandéng. Malah kadéngé aya nu ceurik. Si Onyét diguguyah.
"Hudang euy!"
Si Onyét ngoréjat bari gigisik. "Ambuing, na ngimpi téh mani asa enya. Ngimpi dibeulitan oray di pajuaran déwa. Uing tulung-tulungan, reuwas kabina-bina."
"Meugeus montong ngalindur waé. Tah déngékeun di luar!"
Si Onyét mani déngdék-déngdék awahing ku hayang écés.*** (Dadan Sutisna)
Aya kénéh sambunganana, antosan wé nya...
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
III
Lebah-lebahna makam Ulikan Batara Karang dina Mushaff Utsmani
Samemeh asup kana bagian cara/metoda nu leuwih teleb ngeunaan ulikan kasundaan Batara karang jadi kanyataan karang, urang susud heula saksi tina kaagamaan Sang rahmatan lil alamin (qur’an) supaya dina asup kana disiplin ulikan batara karang karya tedak sunda nu ngawengku falasifah katut kamatihan kamampuhanana teh nu maca geus boga referensi nu bisa jadi saksi/acuan pakeun nyusud neuleumanana atawa bisa oge dipake dina ngan saukur ngaenya henteukeun ieu ulikan.
Jeung nunjukkeun yen loba (sanajan teu gampil nangenanana) nu ngagem Kamuhammadan nganggo jalan islam oge seueur nu tiasa ngawasa/make ulikan batara karang (sabagian atawa sakabehna kumaha undak luhur pamahamanana) sanajan beda beda metodana.
1. Ulikan Batara Karang jeung Ka-Adam-an
Ulikan ka- batara karang-an teh aya hubungana jeung maksud caritaan luluhur manusa nu ngaran Adam nu dipilih ku Nu murbeng alam jadi wakilNa/nu nuluykeun/gaganti Allah di dunya (khalifatullah):
Tiantara rupa-rupa mahluk kaasup Malaikat (dijieun tina Sunda (Nur) jeung Iblis (dijieun tina seuneu), Adam nu dipilih jadi wawakil/gaganti di dunya “inni zaailun filardhi khaliifah” (sapi bikang:30) teh dijieunna ngan dicaritakeun ’bahan dasarna’ UKUR TINA KARANG. Malah disebutkeun karang/taneuhna teh taneuh likeut nyatana taneuh nu bisa/gampang diropea/dibentuk - taneuh liat/tiin. (benteng/tempat luhur:12).
Hal ieu aya bedana – mun teu kasebut beda pisan- jeung kajadian jelema umumna nu dicaritakeunana dijieunna tina nuftah, turobun jeung saterusna nu lain saukur/ngabogaan unsur karang tapi cai. Malah dicaritakeun yen sakumna mahluk (tangtu kaasup jelema da jelema ge mahluk) dijieunna asal-muasalna tina cai (teu disebutkeun tina karang/taneuh mungkul).
Harti Adam dijieun tina karang ieu bisa leuwih ngandung harti metaphore/figuratif/perlambang….yen maksudna… nunjukeun kana makam/pangkat/level/kualitas hiji jelema nu diangkat jadi wakil/generasi pengganti teh sabab boga karakter karang. Hartina….. jelema nu bisa kalawan gampang (tingali we taneuh liket/tanah liat keur diolah bahan keramik) narima lamun diropea / diajar / dibere treatment/dibentuk /dibere nyaho rupa-rupa asma /informasi/data/elmu/pangalaman jrrd.
Nyatana…. Adam mah pas diajarkeun rupa-rupa asma teh ku Allah bisa/mampuh nalar/nyangkemna. Pas dipiwarang nyaritakeun deui payuneun malaikat teh bisaeun/apal/nyangkeum sagala rupa asma nu tos diajarkeun malah katalar/kacangkem kabeh teu kacaritakeun ngan apal sabagian.
Jadi, ana kitu…Ngan nu boga ‘karakter/sifat/potensi’ karang/taneuh nu bisa jadi wawakil Allah didunya da jelema umumna mah malaikat ge tos apal geus loba ‘jelema’ saencan Adam nu hirup di dunya ngan saukur ngocorkeun getih, nyieun pacogregan jeung papaseaan/ngarusak dunya “taj’alu mayyufsidu fiiha wayasfikuddimaa-a”(sapi bikang:30).
---
Sapertos nu pada terang,..aya dua mainstream pamendak ngeunaan Adam: 1. Jalmi nu ngawitan diciptakeun ku Allah (nu ngabuktoskeunana seueur ku argument percaya ka wartos cenah/euceuk/beja ti ‘versi agama’), aya oge 2. Pangkat/makam Jalmi nu ngawitan undak kana makam khalifah di dunya –pangkat jalmi dina ka-Adam-an seueur dieksplorasi diantawisna ku kaum agamawan/‘esoteris’ sapertos katingal dina kumpulan karya tasauf sunda) - seratan ieu sapertos argument di luhur aya dina posisi no 2, ngaeksplorasi ka-Adam-an.
----
2. KANYATAAN jelema boga karakter ka-adam-an / “karang taneuh liat”
kanyataan ka-adam-an/kanyatan karang ieu mimitina bisa ditrace dina kaayaan jelema orok keneh..aya hadis nu nyebutkeun yen nu karek lahir mah kawas ‘keretas bodas’ nu bisa ditulisan naon wae. Hartina ieu budak mah boga karakter taneuh nu bisa/potensial rek dijadikeun kumaha wae gumantung kanu ngadidikna/mere informasina/nulisanana….Engke hasilna bisa nyaritakeun/nunjukkeun naon naon ASMA nu geus diajarkeun/dituliskeun ku indung bapana/guruna/’Allah’na. Nya jadi khalifah/generasi gaganti kolotna/guruna/’Allahna’.
Sabab jadina eta budak teh gumantung ajaran/atikan/tulisan/asma-asma nu ngajar nulisanana. loba conto barudak jadi kumaha lingkungan anu nulisan/ngabentukna da masih keneh jadi karang ka Adaman.
Asalna budak teh teu naon naon….ditulisan diasmaan di arahkeun di format kumaha kahayang generasi saacana/utamana kolot atawa guruna lingkunganana…nya naon naon teh jadi aya di budak…nya budak jadi naon naon.
Lila lila ieu budak nu masih gede ka-Adam-an teh diwewelan khuldi ku kolotna/lingkunanana nu jadi ‘setanna’….jadi perlu aya atikan pikeun jadi karang deui…. sab asalna teu naon naon bisa ka naon naon ku naon naon tapi ulah nepika naon naon sanajan jadi naon naon…ulah angger di naon dinaon..
Wah maenya?......wani nyebut kolotna/lingkungana bisa jadi nu ngolo ngolo “setan” nu ngajadikeun karang kaadaman ngasaan sajaratil khuldi?
Kieu geura:…..
Adam nu nuju ni’mat (harti ni’mat = nambah) di jannah (kebon – karang taneuh nu geus diropea nepikeunka bijil tutuwuhan- silib karang kamulyan maha karya Sang Manarah luluhur Galuh)..diulahkeun soteh ngadeukeutan tangkal khuldi..ari hartina khuldi teh abadi/langgeng/angger. Sab kaolo nya bijil aurat (hal nu jadi kaera nu embung katingali batur nepikeun ka ditutupan)…diantara rupa rupa panutup nu jadi kaera (aurat) nu pangalusna panutupna teh taqwa (pengkuh) lain pakean…. TOBATNA (balik deui ka asal/fitrahna ka-Adam-an) ku rumasa moekan/ngadholiman nafsuna sorangan ku sorangana lain ku batur OBATNA ku ngajaran alam rahman nyatana rahmaniyah….(bab IX) ”robbana dolamna anfusana waillan tagfirlana wa tarhamna lana kunanna minal khasirin”…Jst. ---
---
referensi hartos kecap arab (qur’an) tiasa ditingali/nyutat dina/ti Tafsir Qur’an kenging M Quraish Shihab-teras disundakeun.
--
3. ka-adam-an jeung pangaruh khuldi di urang
Kumaha kajadianana ka (urang keur) budak di ka-adam-an? Nepika jadi boga aurat katundung ti jero kebon Karang kamulyan turun ka dunya meunang kangeunah nu sakeudeung sakeudeung sab aya bosenna aya leungitna? (harti kecap dunya = pondok/teu lana – integral soteh saliwat padahal disarungsum ku increment increment)
Mimiti keur budak can hayang sangu…dahar ge di olo-olo….nya meunang ni’mat (nambah) ngasaan sangu…lila lila deudeuieun…si sangu nu asalna di olo olo ahirna diteangan da hayang angger/langgeng (khuldi) ngasaan sangu….tungtungna sok moekan maneh (ngadoliman sorangan)..teu manggih sangu…sanajan geus asup baso/roti/lotek jeung sajabana..asa can wareg nyatu tuluy ditutupan ku neangan ka warung….jadi kufur ni’mat (nolak nambah) ku kadaharan lain nu padahal sarua bergizi…..cobaan cicing di nagara nu euweuh sangu….kumaha nyiksana eta khuldi….Matak tong sok hayang langgeng (khuldi)….. kumaha taqwana??
Bobogohan…mimitina bararingung….tuluy resep tuluy ngeunah…deudeuieun khuldi …dina anggeusanana /da moal lana …asa euweuh deui gantina.. moekan maneh..pohoeun lamun neangan terus manggih nu anyar sok poho kanu heubeul…panggih jeung nu anyar anyar…tanyakeun we ka nu nyandung?...matak diajar tileuleutik di sunda mah mun budak/jelema kudu loba kabogoh meh bisa ulah alih sukma…kabogoh teh hartina karesep..nu loba karesep mah tara katungkulkeun ku hiji..leungit hiji datang hiji taya kasabaranana teu tumamu kanu lian da kahijian hiji sabab aya nu lain memehna…kumaha taqwa pengkuhna?
Mimiti teu apal roko…ngasaan ge diolo-olo/kabita ku nu eunggeus…tuluyna ngabaju (khuldina)..euweuh roko asa sagala poek….ramo ngulapes biwir cembrek…sagala teu puguh….jst..jst….kumaha pengkuh taqwana lamun keur euweuh roko jeung sesek napas bau sungut?
Ti kantor boga kakeuheul..hese leungit da jadi (angger/langgeng khuldi saharita)…balik ka imah jamedud keneh..nolak ni’mat seuri someah satiana pamajikan..nu rek mere ni’mat nambah pangalaman anyar ku kadaharan jeung kaasih..tungtungna hambar gedena pasea rongkah..da bongan poek sorangan ngadoliman sorangan..jst jst jst…kumaha petana taqwa eukeur kitu?
Lamun gelut butuh pamuk, kuat dikadek/ditembak keur perang (dimensi batu dina karang)….lamun khuldi angger dina weduk… teu bisa ngajadi karang ka-adaman-deui…diimah tara deukeut jeung anak (galak wae)… hese someah ka semah da keur jadi panglima moal bisa bisnis usaha dimana pembeli adalah raja matak loba nu poek usaha sok tuluy neangan asihan meh jualan payu….jst ..jst ..jst…taqwa pengkuhna metu dimana?
Nyekel jabatan…terus pangsiun/ganti…lamun katalimbeng deudeuieun hayang angger khuldi…sok asa wae jadi…padahal mantan…karasana syndrome power..munteu bisa taqwa pengkuh narimakeun…aurat kaerana sok ditutupan ku loba omong ngadongengkeun nu enggeus…nu ngadenge bosen..da kabeukina dulu waktu saya anu begini…dulu saya begitu…tah kajiret khuldina sorangan…padahal geus lain laina deui….sorangana teu sadar dijebian/dijauhan batur….taqwana palebah mana?....
Tah komo arek ninggalkeun dunya pindah ka kalanggengan….
Pernah ningali ak-aki/nini-nini/kolot nu rek maot…kabeukina bernostalgia…macaan kitab kafa binafsika na sorangan….ngadongeng pangalaman baheula..tengetan naha rek ngajarkeun mindahkeun tapakna supaya teu jadi khuldina…atawa nu keur kajiret deudeuieun hayang kawas baheulana nu jadi khuldina……; beuki kolot ka-adam-an sok ngurangan nyatana hese diajar (geus hese narima asma anyar) nu anyar (meunang ni’mat nambah)…pan seueur professor/pejabat hese teu tiasa ngadamel status facebook..da geus mintul ku barang anyar hasil ICT (GapTek)..ari kana khuldina nyalira mah norolang…
lamun urang,...geus kasiksa/biasa ku kalangenan sorangan....naon bae nu teu bisa henteu resep dipigawe/dilakonan....kade tarapti nyaliksikna bisi "khuldina" kagedean hese ngaleupaskeunana...kasiksa poek lamun henteuna.
Lamun urang resep dodongeng pernah kitu pernah kieu kamari/mangkukna/baheula...kade teleb nyalusurna bisi karang geus neuasan resep nu enggeus enggeus bae..katalibeng 'khuldi' baheula....padahal ayeuna mah beda... can tangtu payu ka isuk
lamun urang manggih nu anyar -conto fasilitas/aplikasi dina facebook- geus teu hayang diajarna hese ngartina..kade tarapti bisi ka-adam-an geus ngurangan geus mintul/teuas hese diropea deui....
4.Perluna ulikan batara karang
Perluna ngulik ka- Adam-an - ulikan Batara karang- kanyataan karang nu teu kaseundeuhan Angger (khudi)… pakeun ngamanage sorangan nyanghareupan pangaruh 'ka-khuldian' saperti sababraha conto nu disebut diluhur....saperti oge nu sok sering dipenta dina do’a nur buat embung kapasihan panyakit ka-adaman-‘…wa qakullaha min bani adam”…kumaha cara TOBATNA (balik deui ka asal/fitrahna ka-Adam-an)? kumaha nyatana OBAT alam rahman kanyataan rahmaniyah nyanghareupan jamaliyah jalaliyah di tangtung nu nyiksa lamun katalimbeng khuldi kaanggeran???
Katangen gening,...poe ayeuna beda jeung poe isuk…
Euweuh nu angger..datang jeung pamitan teu bisa diulah ulah..da kitu beukina…. Kawas cai palid disusukan lulurung terus katutur..ari karang mah kitu hayu kieu hayu kitu bisa kieu bisa….datang pupuk jadi subur datang runtah bisa bau…kurang dipelakan longsor..dipiara jadi karang karesnan…teurak bisa soek eukeur…pamuk weduk sang Aji luhur pangaji….nyiksa soteh lamun deudeuieun…hayang angger khuldi kawas nu enggeus…. matak dicaram Allah ge puguh buktina.
Malah..tangtu katangen kusorangan....tong boro jeung batur..urang jeung urang ge tara angger..beda ku usum ku umur..mun keukeuh wae khuldi ka baheula/kamari/sabaraha menit nukaliwat..hayoh ngilu lumpat jeung budak ngora lain sehat kalahka nambru..jantung geus teu kuat....dongeng pikaseurieun menit tadi tadi didongengkeun deui ayeuna can tangtu dianggap lucu.
Pangrasa ayeuna jeung engke jeung isuk jeung kamari tara sarua jeung nyatana...matak nu sok diri dijadikeun acuan...kapoekan teu bisa leupas.....tina khuldina.
Matak kolot kolot nu luhur elmu jalma wijaksana nu pantes jadi seuweu Adam anu mulya kahifatullah mah:….
Pinuh ku tumarima…..sabar tawekal pengkuh dina kayakinan (bab VII) tara boga kasieun kunu eunggeus kahariwang ku nu acan…permana apal ka awak…ninggalkeun dunya… unggal usik….dileupaskeun tara jadi khuldina....sagala kumaha BrehNa(lain kawas budak kumaha behna)...narimakeun ku ayana tara khuldi ku euweuhna.
Ingetan/elmu/tapak hirupna loba dipiceun (istilahna diisingkeun deui) ku cara di tuliskeun diantarana kana buku/layang/do’a (ayeuna mah meureun hardisk/cd/blog he he he)…meh teu di tanya wae ku batur/murid/anak incu… jadi dileupaskeun/di bikeun kanyaahna teu jadi khuldina….hayang lugina tiis ceuli herang mata engkena….euweuh kabeungbeurat da geus jelas wasiatna, tarapti murak dadasar leupas teu angger katalibeng tapak kadunyaan…
Leuwih kongas deui luluhur nu ngawasa batara karang ditepakeun ditapakkeun ka sabudeureunana saperti nu katrigger ayeuna pustakana dikabuyutan kabuyutan….sadayana dileupas teu jadi khuldi anjeuna dina madep ka nu maha suci… da asalna ge teu naon naon…nya teu naon naon deui…kenging naon naon teh nuju keur naon naon di dunya… boroeun anu di dunya (jadi karamah jadi barokah jadi safaah kanu eukeur di dunya deui)….maungna di simpen keur nu butuh ngarajaan leuweung hirup…wedukna disimpen jadi tutunggul ….bedasna disimpen dina jajantung…mokaha aya dijero bekelna kasumedangan awak…
Lamun perlu awakna bisa ngawujud deui ( sok jadi kawenehan kanu tepungna)…
Lamun perlu nyieun awakna angger- teu ruksak kaurai mikroba- bari make trigger waktu ku itikad ke lamun geus kajadian anu atawa geus datang anu,... atawa geus robah jadi anu…karek lebur papan karo tulis…jll, ...jll,...jll... warnaning kawijaksanaan….moal jadi naon naon ka aranjeuna da naon naon teh kabeuki nu keur naon naon di dunya.
Kongas aya babasan patepang silih rawatan papisah silih pilali……datang jadi nur nu aen….tumarima dina ka-adaman sirna balik deui ka ka-adam-an.. sakeudeung salila di dunya..ukur gaganti…. gunta ganti sukma sinukma murbawisesa….indit buhung balik buhung pada pada buhung.
---
Make pamahaman saperti nu diluhur ayeuna urang ngoraan deui…nilik ulikan Batara karang tedak sunda…ngajawab inquiry nu ditepikeun dina bagian panganteur:…naon sababna (dina level batara karang makam mana) aya jasad nu masih beleger disebut ngawasa ajian batara karang?.....lebah mana onjoyna ti kajawaan?....kumaha tahapan/tingkatan makomna?…metodana? naon indikatorna? Ameh ngawengku kaharti karasa tur bukti…ameh jadi ulikan empiris tuturkeuneun (paling saeutikna bahan iloeun) nu daek ngulik Jadi kanyataan Karang nu pantes dina pangkat ka Adam-an.
BRAY SUNDA BRAY MANCUR DI BUANA TANGTUNG.
Bagian salajengna urang kintunkeun upami pareng…..


text:
Selasa, 13 April 2010
Surat Cinta Tukang Giribig The Hacker
Wilujeng wengi geulis pupujaning ati akang, akang dina danget ieu nuju bengras hate dugi 62 bit, manah akang bingah tug total available grapihics memrori langkung ti 1GB, soca akang enyany-enyanyan teu ka udag ku 12b MB
Geulis ku ayeuna salira ulah bade cancel pami bade nginstal love.exe ka manah akang, manah akang mung kanggo salira dina kapasitas 400GB tanpa partisi, punten salami ieu akang mung tiasa ping dina pengkereun anonymouse proxy, mmmmhhh... geuning kieu... ari love.exe nuju di running
Akang mung tiasa nyerat dina C++, najan memang kapungkur kantos ngeshear di portran77, namung akang nyobi supados avaliable demi waktos. Junjunan akang... mugia salira ngagaduhan percaya.txt nu tiasa di syngcronize sareang satia.dll milik akang....
Geulis jungjunan akang, akang teu ngadamel folder salian folder salira, komo make kaniatan nga hidde folder .... ah teu kabyang pami kedah ngadamel new folder, moal-moal jungjunan, mangga gera scan nganggo antivirus nu tiasa ngadetek selingkuh.exe
Akang miharep system hate salira tiasa nampi request akang, akang bakal salawasna nongkrong di bugtraq, supados akang tiasa nitenan bug enggal, akang bakal teras patch, geulis percanten kana love.exe nu akang ieu sanes asal download, tapi asli ti mikaasih.com, teu kedah nganggo keygen komo nganggo serial number palsu
Geulis mangga gera upload love.exe salira simpen di backbond nu kiat, da mung didinya love.exe urang tiasa saling over write, imut salira... mangrupi update-an nu auto deteck, mmmmhh jungjunan, akang moal hilap kana pass word.
Ngawitan urang patepang teuteup salira, tembus kana fokus jajantung, tug dugi mekar ngagedur sebanding sareng ngagunakeun kakuatan lensa, ngalayang endah ibarat minyak nu ngalayang dina hampa udara, cinta.txt akang langkung ageung batan bilangan avogadro
Sanajan pluto ayeuna tos teu aya, dimana benten urang lir ibarat jarak matahari ka pluto saat aphelium, namung resonansi hate akang tiasa nangkep amplitudo manah salira, saendah gerak harmoni tanpa gaya impuls sareng momentum, ibarat kopel dina gaya nu angular unlimited
geulis jungjunan akang, rimpul cinta urang.... sanaos teu dina trek nu ngandung friksi namung friksi teu tiasa ngahalangan kana speedup akang micinta salira, energi potensial akang moal kahalanga sanajan gaya grafitasi salawasna narik, malihan hukum kekekalan energi teu tiasa ngampeuh hukum kekekalan cinta urang
jungjunan akang cobi titenan gera, momen cinta urang tegak lurus sejajar penuh dina garis kahoyong urang nu moal aya pasalia kahayang, hal ieu nu ngajantenkeun titik ekuilibrium sampurna, tanagi inersia nu tohaga...
ieu jungjunan resultan momentum kita nu aya dina titik kesetimbangan sempurna hasil titrasi luar biasa presisi tug warna pas beureum ati, hal ieu paduana love.exe sareng dukungan cinta.txt sanaos mung dina C++
salam baktos, salam oge kasadayana punten teu acan tiasa download ka sepuh sareng kulawargi
7 komentar:
- Kangguru mengatakan...
-
Lucu pisa kang
- 15 April 2010 07.39
-
-
punyaku masih pentium 1, gimana yach mo install love.exe nya
- 15 April 2010 10.54
-
-
punyaku masih pentium 1, gimana mo install love.exe?
- 15 April 2010 10.55
-
-
?????????????????????????????
- 15 April 2010 10.57
- Yat RH Studio mengatakan...
-
!!!!!!!!!!!!!!!!!
- 15 April 2010 10.59
- aliem mengatakan...
-
????????????????/
- 15 April 2010 11.01
- aguestri mengatakan...
-
gubrak binggung ane bahasanya kawal
pakai bahasa indonesia adja sob hehehe
- 15 Mei 2010 10.28


text:
Surudna cilaut karangantu diserang sampe ka sakilo meter pikeun sabagian wargamah nyieun sasah, tappppiiii…jang sabagian deui mah justru ngadatangkeun rezeki…sabab dengan surudnyah cilaut karangantu warga nu didinya babari nyiar kerang tiram…beuuuh…..
Ceuk sarja, sabarang prak cilaut didiyeu surud teeeh kula sa anak nyaliar kerang….jadi babari tea ngalap kerangna, biasanamah kula rada harese tea nyiar samata geh…yeumah dengan surudnyah cilaut didiyeu kula jeung anak2 kula jadi rajin tea kitu la…neangan kerang.
mangkaning kerang didiyeumah mun hahajaan sok rada hese…jadi bagi kulamah surudna cilaut iyeu lumayan teeeh,…bisa jang nyambung nyawa, sabab dapur kula bisa ngebul…ho-oh siiih kadinya namah maaang…ngan kami nu didiyeumah was was ja ku sieun tea bisi aya tsunami doang jiga di aceh tea….
Topics: BETEUNG (BERITA TENGARADIG)


text:
Sajarah Garut
Sajarah pangaranan Garut
Sajarah Kabupatén Garut dimimitian ku bubarna Kabupatén Limbangan dina taun 1811 ku Daendels kalawan alesan produksi kopi ti wewengkon Limbangan murun nepi ka titik panghandapna enol sarta Bupatina nampik paréntah melak nila (indigo). Dina tanggal 16 Pebruari 1813, Létnan Gubernur di Indonésia anu dina magsa éta dijabat ku Raffles, geus ngaluarkeun Surat Kaputusan ngeunaan “Pembentukan Kembali Kabupatén Limbangan” anu ibu kotana di Suci. Pikeun hiji Kota Kabupatén, ayana Suci dipeunteun henteu minuhan pasaratan sabab wewengkon kasebut wewengkonna leutik.
Patali jeung hal kasebut, Bupati Limbangan Adipati Adiwijaya (1813-1831) nyieun panitia pikeun néangan tempat anu cocog pikeun Puseur Kota Kabupatén. Pangheulana, panitia manggihan Cimurah, kira-kira 3 Km palebah Wétan Suci (Ayeuna kampung kasebut dipikawanoh kalawan ngaran Kampung Pidayeuheun). Tapi di tempat kasebut cai bersih hésé ditampa ku kituna henteu pas jadi Puseur Kota. Saterusna panitia néangan lokasi ka arah Kulon Suci, kira-kira 5 Km sarta meunangkeun tempat anu cocog pikeun dijadikeun Puseur kota. Sajaba taneuhna subur, tempat kasebut ngabogaan cinyusu anu nyérélék ka Walungan Cimanuk sarta tetempoanana éndah dikuriling gunung, kawas Gunung Cikuray, Gunung Papandayan, Gunung Guntur, Gunung Galunggung, Gunung Talaga Bodas sarta Gunung Karacak.
Waktu kapanggih cinyusu mangrupa telaga leutik anu katutup saliara cucukan (Marantha), saurang panitia kakarut leungeunnya nepi ka getihan. Dina rombongan panitia, turut ogé saurang Éropa anu milu ngabebenah atawa “ngabaladah” tempat kasebut. Kitu nempo leungeun salah saurang panitia kasebut getihan, langsung nanya: “Naha getihan?” Jelema anu kakarut némbalan, leungeunnya kakarut. Urang Éropa atawa Walanda kasebut menirukan kecap kakarut kalawan létah anu henteu béntés ku kituna sebutanana jadi “gagarut”.
Saprak harita, para pagawé dina rombongan panitia mere ngaran pepelakan anu aya cucukan ku sebutan “Ki Garut” sarta talagana diaranan “Ci Garut”. (Talaga ieu ayeuna ditempatan ku wangunan SLTP I, SLTPII, sarta SLTP IV Garut). Ku kapanggihna Ci Garut, wewengkon sabudeureun éta dipikawanoh kalawan ngaran Garut. Betusna ngaran Garut kasebut disatujuan ku Bupati Kabupatén Limbangan Adipati Adiwijaya pikeun dijadikeun Puseur Dayeuh Kabupatén Limbangan.
Dina tanggal 15 Séptember 1813 dipigawé nempatkeun batu kahiji pangwangunan sarana sarta prasarana Ibu Kota, kawas tempat ancik, pendopo, kantor asisten résiden, masjid, sarta alun-alun. Di hareup pendopo, antara alun-alun jeung pendopo aya “Babancong” tempat Bupati reujeung pajabat pamaréntahan séjénna nepikeun biantara di hareup umum. Sanggeus tempat-tempat tadi réngsé diwangun, Puseur dayeuh Kabupatén Limbangan pindah ti Suci ka Garut kira-kira taun 1821. Dumasar Surat Keputusan Gubernur Jenderal No: 60 tanggal 7 Méi 1913, ngaran Kabupatén Limbangan digantian jadi Kabupatén Garut sarta miboga Ibu Kota Garut dina tanggal 1 Juli 1913. Dina mangsa éta, Bupati anu keur nyekel kalungguhan nyaéta RAA Wiratanudatar (1871-1915). Dayeuh Garut dina waktu éta ngawengku tilu désa, nyaéta Désa Desa Kota Kulon, Desa Kota Wetan, dan Desa Margawati. Kabupatén Garut ngawengku Distrik-distrik Garut, Bayongbong, Cibatu, Tarogong, Léleés, Balubur Limbangan, Cikajang, Bungbulang sarta Pameungpeuk.
Dina taun 1915, RAA Wiratanudatar digantikeun ku alona Adipati Suria Karta Legawa (1915-1929). Dina mangsa pamaréntahanana benerna tanggal 14 Agustus 1925, dumasar kaputusan Gubernur Jenderal, Kabupatén Garut disahkeun jadi wewengkon pamaréntahan anu nangtung sorangan (otonom). Wewenang anu boga sipat otonom ngabogaan hak dijalankeun Kabupatén Garut dina sawatara hal, nyaéta nyambung jeung masalah ngariksa jalan-jalan, jembatan-jembatan, kaberesihan, sarta poliklinik. Salila période 1930-1942, Bupati anu nyekel kalungguhan di Kabupatén Garut nyaéta Adipati Moh. Musa Suria Kartalegawa. Anjeuna diangkat jadi Bupati Kabupatén Garut dina warsih 1929 ngagantikeun bapana Adipati Suria Karta Legawa (1915-1929)
Mekarna Fisik Dayeuh
Nepi ka taun 1960-an, mekarna fisik Dayeuh Garut dibagi jadi tilu période, nyaéta :
- Periode kahiji (1813-1920) ngembang sacara linear. Dina mangsa éta di Dayeuh Garut loba didirikan wangunan ku Pamaréntah Kolonial Walanda pikeun kapentingan pamaréntahan, ngainvestasi dina usaha ‘perkebunan’, ngagalian asal mineral sarta objek wisata. Pangwangunan imah nu nyicingan, utamana di sabudeureun alun-alun sarta manjang ka arah Wétan sapanjang jalan Societeit Straat.
- Période kadua (1920-1940), Dayeuh Garut ngembang sacara konsentris. Parobahan éta lumangsung alatan dina période kahiji dibikeun proyék pangladén pikeun nu nyicingan. Rupa tatakota mimiti robah kalawan ngadegna sababaraha fasilitas dayeuh, kawas stasiun karéta api, kantor pos, apoték, sakola, hotél, pertokoan (milik urang Cina, Jepang, India sarta Éropa) sarta pasar.
- Période katilu (1940-1960-an), ngembangna Dayeuh Garut nilik nuturkeun teori ‘Inti berganda’. Perkembangan ieu bisa ditempo dina zona-zona perdagangan, atikan, pilemburan sarta nambahna nu nyicingan.
Ditetepkeunana “Hari Jadi Garut”
Sakumaha geus sapuk saprak mimiti, kabéh golongan masarakat Garut geus narima yén poé jadi Garut lain cindek dina tanggal 17 Méi 1913 nyaéta mangsa robahna ngaran Kabupatén Limbangan jadi Kabupatén Garut, tapi dina waktu wewengkon dayeuh Garut mimiti dibuka sarta diwangun sarana prasarana minangka persiapan ibukota Kabupatén Limbangan. Ku alatan éta, mimiti taun 1963 Poé Jadi Garut dipiéling saban tanggal 15 Séptember dumasar timuan “Tim Pencari Fakta Sejarah” anu ngarujuk tanggal 15 Séptember 1813 kasebut dina tulisan anu nembrak di jambatan Leuwidaun saméméh diropéa. Tapi kayakinan masarakat ka dasar “Pengambilan hari jadi Garut” ogé robah. Dina PERDA Kab. DT II Garut No. 11 taun 1981 ngeunaan “Penetapan Hari Jadi Garut” anu diundangkeun dina Lembaran Daerah dina tanggal 30 Januari 1982, dinyatakeun yén Poé Jadi Garut ditempo leuwih pas dina Tanggal 17 Maret 1813.
Panalungtikan poé jadi Garut nincak dina patarosan iraha mimiti mecenghul istilah “Garut”. Kawas dijelaskeun dina Kasang Tukang di luhur, yén babasan éta mecenghul mangsa “ngabaladah” dina néangan tempat pikeun ibukota Kabupatén Limbangan anu diperintahkan R.A.A Adiwijaya minangka Bupati anu dilantik dina tanggal 16 Pebruari 1813. Fakta ngeunaan Jembatan Leuwidaun anu nempatkeun batu kahijina nyaéta tanggal 15 Séptember 1918 ogé tetep diitung. Ku kituna, kasang tukang dikedalkeun kecap “Garut” nyaéta dina hiji poé antara tanggal 16 Pebruari 1813 dugi 15 Séptember 1918.
Ti sagala rupapanalungtikan dipikanyaho yén Bupati Adiwijaya dina nyieun kawijakan sok ménta fatwa ti sesepuh anu kaceluk miboga “berkebudayaan Islam” lantaran Suci aya di sabudeureun Godog, astana inohong anu nyebarkeun ageman Islam. Nilik kana sumber dina tradisi tata itungan wanci masarakat, disebutkeun yén panitia anu “ngabaladah” ibukota diperéntahkeun dina bulan Mulud minangka bulan anu dianggap alus dina mangsa harita. “Ngabaladah” mustahil dipigawé dina tanggal 1 Mulud alatan kapercayaan urang Sunda dina mangsa éta téh yén poé alus murag dina waktu bulan purnama antara 12-14 Mulud. Alatan, 12 mulud dianggap minangka poé puncak peringatan Maulud Nabi Muhammad SAW, mangka anu pang disatujuan matak bisa pikeun “ngabaladah” nyaéta tanggal 14 Mulud. Nurutkeun itungan wanci karya Roofer, hasil konversi tanggal 14 Mulud 1228 Hijriyah éta téh tanggal 17 Maret 1913
Bupati Garut ti Baheula dugi Ayeuna
- RAA. Adiwijaya (1813 – 1831)
> Kasebutna Kabupaten Limbangan
- RAA. Kusumadinata (1831 – 1833)
- Tumenggung Jaya Diningrat (1833 – 1871)
- R. Adipati Aria Wiratanudatar (1871 – 1915)
- RAA Soeria Kartalegawa (1915 – 1929)
> Robah Ngaran Jadi Kabupaten Garut
- RAA. Muh. Musa Suria Kertalegawa (1929 – 1944)
- R. Tumenggung Endung Suriaputra (1944 – 1945)
> Saterasna diangkat jadi Bupati Bandung
- R. Kalih Wiraatmadja (1945 – 1948)
- R. Tumenggung Agus Padmanagara (1948 – 1949)
> Dilungsurkeun tina jabatanana ku Pamaréntah Pusat kualatan kasangsian Gelar Karajaan
- R. Tumenggung Kartahudaya (1949 – 1950)
- R. Moh. Sabri Kartasomantri (1950 – 1956)
- R. Moh. Noh Kartanegara (1956 – 1959)
- R. Gahara Widjaja Suria (1959 – 1966)
> Anu ngawanohkeun Sebutan “Garut Kota Intan” tur dipaparin pangajén ku Presiden RI
- Letkol Akil Ahyar Mansyur (1966 – 1967)
- R. M. Bob Yacob Ishak (1967 – 1972)
> Lirén di pamustungan masa jabatanana kualatan kasakit
- Drs. R. Moh. Syamsudin (1972 – 1973)
- Ir. Hasan Wirahadikusumah (1973 – 1978)
- Letkol Iman Sulaeman (1978 – 1983)
- Letkol Kav Taufik Hidayat (1983 – 1988)
> Tukeur Posisi / Jabatan sareng Bupati Ciamis
- Momon Gandasasmita, S.H. (1988 – 1993)
- Drs. H. Toharudin Gani (1993 – 1998)
- Drs. H. Dede Satibi (1999 – 2004)
- H. Agus Supriadi (2004 – 2009)
>Taun 2007 dinonaktifkeunn ku alatan Kasus Korupsi, divonis tahun 2009, saterasna Pelaksana Jabatan Bupati dipancen ku Memo Hermawan (Wakil Bupati Garut)
- H. Aceng H.M. Fikri, S.Ag. (13 Juni 2009 – 25 Februari 2013)
> Dilungsurkeun / Dimakzulkan tina Jabatanana ku alatan Kasus pernikahan singket
- H. Agus Hamdani G.S., S.Pd.I. ( 25 Februari 2013 – 23 Januari 2014)
> Saacanna ngajabat Wakit Bupati, diangkat jadi Bupati saba’da Bupati saacana dinonaktifkeun ku alatan dimakzulkan. Dilantik menjadi Bupati Resmi tanggal 4 April 2013
- H. Rudy Gunawan, S.H., M.H., MP. (23 Januari 2014 – …)
Obah Basa : Andi Rustandi Sunarya
Dicutat tina sababaraha pedaran
Posted on Maret 10, 2014, in Sajarah. Bookmark the permalink. Tinggalkan komentar.


text:
Ku oray sanca katempoen gagak maling lauk.DONGENG BASA SUNDA
GAGAK JADI HIDEUNG
Kacariotakeun baheula dina hiji tempat aya oray naga keur nawu balong. gaaaa!” Tah kitu sasakalana manuk gagak buluna hideung jeung sorana gaaa. buntutna dibrlitkeun kana pancuh tambakan beulah dieu. Sungutna ngegel kana tangkal huni. ngomongna oge basa Betawi. Gagak teh hiber kuorang diobrot. goplak. gagak teh bingung da diberik wae sieunen katewak. Awakna malang dina balong tea. da jadi hideung lestereng. goplak dipake nawu baloing tea. “Engga. tuluy di ayun keun goplak. Jol datang gagak kadinya haritamah gagak teh buluna bodas ngeplak. geuwat digenggereuhkeun. Teu kungsi lila balong teh saat laukna sing kocopok loba. gaaaak!
. da sieunen katara. gebrus bae gagak teh asup ka jero pijanaan. Atuh oray ambek sebrut bae diudag gagakteh. “mahlik hideung maneh nempo sakadang gagak teu bieu liwat kadieu?” Gagak teh sorana digedekeun. Ujug-ujug corokcok weh laukna dipacokan nepi beak lauk nu baradagnamah. tapi gagak ngalah beuki ngahajakeun. Barang jol oray sanca teh panglingeun. Kabeneran aya nu keur neleum. Pok weh oray sanca nanya. Atuh ari muncul deui teh geus lestreng .


text:
Candak sistem audio tina alat Anjeun.
Eunteung alat Anjeun sacara real waktos sareng aya lag.
Ngamimitian ngarekam gancang sarta gampang.
Nyetél rekaman anjeun nurutkeun pangabutuh anjeun.
Paké projector pikeun babagi layar alat Anjeun sareng kamar pinuh ku jalma.
assignments catetan sarta babagi poto eta ku cara nirkabel kalayan hiji sakabéh kelas.
Eunteung jeung midangkeun mobile catetan dina layar nu leuwih gede.
Paké iPhone anjeun dina presentasi Anjeun jam gawé.
Paké real-time mirroring ka showcase produk na nyieun demonstrasi.
aktip catetan, kaulinan, sareng eusi nu sejenna tina iPhone Anjeun.
Aman, gancang, sarta basajan.
Ngamimitian ngarekam jeung salah klik.
Taya resiko keur telepon anjeun atawa data.
Basajan, intuitif, prosés.
No video anjeun téh disimpen kana komputer. dr.fone moal bisa ngakses aranjeunna, atawa naon baé data lianna nu disimpen di komputer atawa alat mobile.
Hatur nuhun pisan tina rekaman jeung mirroring iPhone abdi 5 ka komputer.
Hassan, iPhone 5
dr.fone ngabantuan kuring pikeun ngarekam kaulinan tina 6s iPhone abdi, éta pisan gampang ngagunakeun. Abdi resep éta.
N. Socas, 6s iPhone
Éta endah dr.fone nu bisa duanana eunteung jeung ngarekam iPhone ka komputer kuring.
Joshua Brenne, iPhone
Ngarasakeun kaulinan mobile anjeun dina komputer Anjeun.
Nyadangkeun tur malikkeun item sagala on / kana alat, sarta ékspor naon rék ti cadangan mun komputer.
Cageur leungit atawa dihapus kontak, talatah, foto, catetan, jeung sajabana ti iPhone, iPad jeung iPod touch.


text:
Opat poe katukang kang Diding gura-giru ka dokter cenah teu raraos awak. Sabada dipariksa, dokter nyimpulkeun yen kang Diding teh loba teuing sosonoan jeung pamajikanana tur euweuh watesanana.
Dokter nyarankeun leuwih alus mun nek sosonoan kudu make jadwal nu matuh, saminggu cukup tilu kali
“Kumaha dok carana ngarah bisa nginget jadwalna??” Tanya kang Diding
“Saena mah cirian we dinten naon wae anu awalanna tina huruf ‘S’ contona Senen, Salasa jeung Saptu,” jawab dokter.
Nincak poe kaopat kang Diding teu kuat nahan, kapaksa ngalanggar saran dokter terus ngahudangkeun garwana nu keur sare, kulisik pamajikanana hudang bari satengah lulungu pok pamajikanana nanya
“Malem naon ieu teh kang?”
” Malem SUM’AT.Sssttt!!” tembal kang Diding bari nyenghel.
Tukang Nyadap GehgeranJanuari 14, 2010
Dasar nu gehgeran. Ngadenge perah bedog mapay sigay genah kadengena, terus bae bedogna dipuragkeun. Tetela leuwih genah. Leuwih halon. “Trang, tring, trung, trong, treng….”
Nu gehgeran beuki kataji, Lodong nu rek digantungkeunkeun kana leungeun kawung paningguran, geuwat dipuragkeun. Beuki halon bae kadengena. “Dang, ding, dung, dong, deng…. “
Abong nu gehgeran sok kateterusan. Luak lieuk neangan puragkeuneun, euweuh. Bet panasaran. Hayang nyaho mun awak sorangan. Teu antaparah deui, koleang muragkeun maneh. Meneran kana sogatan sigay. Disada ari disada namah. Ngan teu halon jeung ngoncrang, kawas perah bedog, bedog jeung lodong tadi. “A, i, u, o, e….”, kusek bae, teu empes-empes…